text: 1Apre sa, mwen wè yon lòt siy nan sièl la, yon gwo siy ki pou fè moun sezi: sèt zanj ki te kenbe sèt kalamite. Se te sèt dènye kalamite yo. Apre yo, Bondye ap sispann fè kòlè. 2Apre sa, mwen wè yon bagay ki te tankou yon lanmè fèt an kristal mele ak dife. Mwen wè tou moun ki te genyen nan batay yo t’ap mennen kont bèt la, kont estati l’ la, kont moun ki gen yon nimewo ki koresponn ak non l’ lan. Yo tout yo te kanpe bò lanmè kristal la, yo te gen nan men yo gita Bondye te ba yo a. 3Yo t’ap chante chante Moyiz, sèvitè Bondye a, ansanm ak chante ti Mouton an Bondye, Mèt ki gen tout pouvwa, tou sa ou fè, se bèl bagay! Ou menm ki wa tout nasyon, plan travay ou yo dwat, se verite yo ye. 4Ki moun ki pa ta gen krentif pou ou, Mèt? Ki moun ki pou ta refize fè lwanj ou? Se ou menm sèl ki sen. Tout nasyon yo gen pou vini pou yo bese tèt yo devan ou, pou yo adore ou. Paske, yo wè aklè sa ou fè se bagay ki dwat. 5Apre sa, mwen wè kote ki apa pou Bondye nan tanp ki nan sièl la louvri. 6Sèt zanj ki te kenbe sèt kalamite yo soti nan tanp la. Yo te abiye ak yon bèl twal blan byen fin ki te klere anpil. Yo te gen sentiwon an lò mare sou lestonmak yo. 7Yonn nan kat bèt vivan yo bay sèt zanj yo sèt gode fèt an lò ki te plen ak kòlè Bondye ki vivan pou tout tan an. 8Lafimen ki t’ap soti nan gwo limiè prezans ak nan pouvwa Bondye a te plen tanp lan nèt. Pesonn pa t’ kapab antre nan tanp lan toutotan sèt kalamite ki te nan men zanj yo pa t’ ankò pase.


c: text/html

text: 1Jewoboram te gen dizwitan depi li te wa peyi Izrayèl la, lè Abijam moute wa nan peyi Jida. 2Li gouvènen lavil Jerizalèm pandan twazan. Manman l’ te rele Maka, se te pitit fi Absalon. 3Abijam te lage kò l’ nan fè menm bagay ak papa l’. Li pa t’ sèvi Seyè a, Bondye li a, ak tout kè li jan David, zansèt li a, te fè. 4Men poutèt David, Seyè a, Bondye li a, te bay Abijam yon pitit gason pou te toujou gen yon moun nan ras li ap gouvènen lavil Jerizalèm apre li. Konsa lavil Jerizalèm va toujou rete kanpe. 5Seyè a te fè sa paske David te toujou fè sa ki dwat devan Seyè a. Pandan tout lavi li, li pa t’ janm dezobeyi ankenn lòd Seyè a, si ou wete zafè Ouri, moun peyi Et la. 6Pandan tout rèy Woboram lan, se te yon lagè san rete ant Woboram ak Jewoboram. 7Toutan te gen lagè tou ant Abijam ak Jewoboram. Tout lòt bagay Abijam te fè yo, n’a jwenn yo ekri nan liv Istwa wa peyi Jida yo. 8Lè Abijam mouri, yo antere l’ nan lavil David la, Se Asa, pitit gason l’ lan, ki moute sou fotèy la nan plas li. 9Wa Jewoboram t’ap mache sou ventan depi li t’ap gouvènen peyi Izrayèl, lè Asa moute wa nan peyi Jida. 10Li gouvènen pandan karanteyennan lavil Jerizalèm. Maka, pitit fi Absalon an, te grann li. 11Asa te fè sa ki dwat devan Seyè a, tankou David, zansèt li. 12Li netwaye peyi a, li mete tout gason ak tout fanm ki t’ap fè jennès nan kay zidòl yo deyò nan peyi a. Li wete tout vye zidòl chèf ki te la anvan l’ yo te fè. 13Li menm rive wete Maka, grann li, nan pozisyon manman larenn yo te ba li nan peyi a, paske Maka te fè yon vye estati pou Astate. Asa kraze estati a, li fè boule l’ nan fon Sedwon an. 14Malgre li pa t’ rive fè disparèt tout kay zidòl yo, limenm li te toujou sèvi Seyè a ak tout kè li pandan tout lavi li. 15Li mete nan Tanp lan tou sa papa l’ te bay pou sèvis Bondye ansanm ak tout bagay an lò ak an ajan limenm li te bay pou Bondye. 16Pandan tout tan yo t’ap gouvènen chak moun bò pa yo, se te yon lagè san rete ant Asa, wa peyi Jida, ak Bacha, wa peyi Izrayèl. 17wa Bacha anvayi peyi Jida. Li pran lavil Rama, li plen l’ sòlda pa l’ pou anpeche moun pase antre soti nan peyi Jida. 18Lè wa Asa wè sa, li pran tout rès bagay an lò ak bagay an ajan ki te rete nan tanp lan ak nan palè a, li renmèt yo nan men kèk moun pa l’, li voye yo lavil Damas bò kote Bennadad, wa peyi Siri, pitit gason Tabrimon, pitit pitit Ezyon, ak mesaj sa a: 19-Annou pase kontra yonn ak lòt tankou zansèt nou yo te fè l’ la. Men mwen voye bagay an lò ak bagay an ajan sa yo fè ou kado. Koulye a, kase kontra ou pase ak Bacha, wa peyi Izrayèl la, konsa la blije wete sòlda li yo nan peyi mwen an. 20wa Bennadad dakò avèk sa wa Asa te voye di l’ la. Li voye chèf lame li yo al atake lavil peyi Izrayèl yo. Yo pran lavil Iyon, lavil Dann, lavil Abèl-bèt Maka, tout zòn ki toupre letan Galile a, ak tout pòsyon tè branch fanmi Neftali a. 21Lè Bacha vin konn sa, li wete tout sòlda ki te plen lavil Rama a, l’ ale lavil Tizra. 22Lè sa a, wa Asa fè rele dènye moun nan peyi Jida a pou wete wòch ak bwa wa Bacha te fè anpile pou ranfòse miray ranpa lavil Rama. Wa Asa sèvi ak materyo sa yo pou ranfòse miray ranpa lavil Mispa ak lavil Geba nan pòsyon tè branch fanmi Benjamen yo. 23Tout lòt istwa sou sa wa Asa te fè yo, sou jan li te yon vanyan gason, sou lavil li te bati yo, n’a jwenn tou sa ekri nan liv Istwa wa peyi Jida yo. Men, lè l’ konmanse granmoun, yon maladi nan pye rann li enfim. 24Lè Asa mouri, yo antere l’ nan tonm fanmi li nan lavil David la. Se Jozafa, pitit li, ki moute sou fotèy la nan plas li. 25Wa Asa te gen dezan depi li t’ap gouvènen peyi Jida a lè Nadad, pitit gason Jewoboram, moute wa nan peyi Izrayèl. Li gouvènen peyi a pandan dezan ase. 26Li fè sa ki mal nan je Seyè a. Tankou papa l’, li pa t’ mache dwat devan Bondye, lèfini li te lakòz pèp la fè sa ki mal tou. 27Bacha, pitit gason Akija, nan branch fanmi Isaka a, moute yon konplo pou touye Nadab. Lè sa a, Nadab ak lame Izrayèl la t’ap sènen lavil Gibetou nan peyi Filisti. Se la Bacha touye Nadab. 28Sa rive nan twazyèm lanne rèy wa Asa nan peyi Jida. Se konsa Bacha moute wa peyi Izrayèl nan plas Nadab. 29Rive li rive wa, li touye dènye moun nan fanmi Jewoboram lan. Konsa, dapre pawòl Seyè a te mete nan bouch pwofèt Akija, moun lavil Silo, sèvitè Bondye a, li touye tout moun nan fanmi Jewoboram lan, li pa kite yonn chape. 30Sa te rive konsa paske Jewoboram te fè sa ki mal, lèfini li te lakòz pèp la fè sa ki mal tou. Se konsa li te fè Seyè a, Bondye pèp Izrayèl la, fache sou li. 31Tout lòt bagay Nadab te fè yo, n’a jwenn yo ekri nan liv Istwa wa peyi Izrayèl yo. 32Se te yon lagè san rete ant Asa, wa peyi Jida a, ak Bacha, wa peyi Izrayèl la, pandan tout tan yo t’ap gouvènen, chak moun bò pa yo. 33Wa Asa t’ap mache sou twazan depi li t’ap gouvènen peyi Jida a lè Bacha, pitit gason Akija, moute wa nan peyi Izrayèl. 34Li gouvènen pandan vennkatran nan lavil Tiza. Li te fè sa ki mal devan Seyè a. Tankou Jewoboram, li pa t’ mache dwat devan Bondye. Li te lakòz pèp la fè sa ki mal tou.

robotstxt: allowed

filter: keep


text:
La Mezon Blanch fè konnen premye peyi Prezidan Barack Obama pral vizite aprè re-eleksyon li sou pouvwa a Ozetazini, se Birmani kote li va rankontre, antwòt, PrezidanThein Sein ak lidè opozisyon kap mande demokrasi nan peyi-a e ansyen loreya Pri Nobèl Lapè Aung Suu Kyi.
Misye Obama pral fè vizit la ant le 17 e le 20 novanm 2012, nan kad yon toune nan rejyon Sidès Azyatik la kote li gen pou l ale tou nan peyi Tayland ak Kanbòdj.
Lap tounen premye lidè ameriken kap vizite Birmani ak Kanbòdj. Otorite nan administrasyon Obama a, ki pale ak laprès jedi 9 novanm 2012 la, fè konnen vizit nan Birmani an pral sèvi pou kore efò kap fèt pou konsolide demokrasi nan peyi sa a.


text: 1Wa a te al nan fèt larenn Estè a ankò ansanm ak Aman. 2Pandan yo t’ap bwè diven, wa a mande Estè, tankou premye jou a: -Di m’ sa ou vle, m’ap ba ou li. Ou te mèt mande m’ mwatye nan peyi a, m’ap ba ou li! 3Estè reponn li: -Si wa a kontan avè m’, si se plezi li pou li ban mwen sa m’ vle a, tanpri, sove lavi m’ ansanm ak lavi pèp mwen an. Se sa ase mwen mande ou. 4Paske yo vann nou, mwen menm ansanm ak tout pèp mwen an, pou yo ka masakre nou, touye nou, disparèt nou nèt. Si se vann yo te vann nou pou fè nou tounen esklav, mwen pa ta di anyen, mwen pa ta deranje ou pou sa ase. Men, moun ki pa vle wè nou an p’ap janm ka ranplase pèt l’ap fè ou fè a. 5Wa Asyeris mande larenn Estè: -Ki moun ki penmèt li gen lide fè bagay konsa? Kote moun lan? 6Estè reponn li: -Moun ki pa vle wè nou an, moun k’ap pèsekite nou an, se Aman, mechan sa a! Aman dekare, li pran tranble devan wa a ak larenn lan. 7Wa a leve bò tab la byen move, li soti deyò al nan jaden palè a. Aman te konnen wa a tapral pini l’ pou sa l’ fè a. Li rete pou l’ mande larenn lan fè pa l’. 8Aman te fèk panche kò l’ sou divan Estè a pou mande l’ padon lè wa a tounen antre soti nan jaden an. Lè wa a wè sa, li di: -Koulye a, apa nonm lan soti pou li fè kadejak sou larenn Estè, l’a devan je m’, nan mitan lakay mwen an! Wa a poko fin pale, nèg konfyans yo gen tan kouvri tèt Aman. 9Yonn ladan yo ki te rele Abona, di konsa: -Aman te menm gen tan fè kanpe yon poto nan lakou lakay li pou l’ te pann Madoche ki te sove lavi wa a. Poto a gen swasannkenz pye wotè. Wa a bay lòd pou yo pann Aman ladan l’. 10Se konsa yo pann Aman nan poto li te pare pou Madoche a. Apre sa, kòlè wa a tonbe.


text: 1Lè Jezi fin di tout pawòl sa yo, li di disip li yo: 2Nou konnen, nan de jou jwif yo pral fete fèt Delivrans lan. Yo pral lage Moun Bondye voye nan lachè a nan men moun ki pou kloure l’ sou kwa a. 3Lè sa a, chèf prèt yo ansanm ak chèf fanmi yo ki t’ap dirije pèp la reyini nan palè granprèt yo te rele Kayif la. 4Mesye yo mete tèt yo ansanm pou fè plan pou yo te ka arete Jezi pou yo fè touye li. 5Yonn t’ap di lòt: Nou pa kapab arete l’ pandan fèt la pou sa pa eksite pèp la fè dezòd. 6Antan Jezi te Betani lakay Simon, nonm ki te gen maladi lalèp la, 7yon fanm pwoche kote li. Li t’ap pote yon ti boutèy fèt an albat plen ak yon odè ki te koute byen chè. Pandan Jezi te chita bò tab la, fanm lan vide tout odè a sou tèt li. 8Lè disip yo wè sa, yo pa t’ kontan menm. Yo di: Pouki tout gaspiyaj sa a? 9Yo ta kapab vann odè a byen chè, yo ta bay pòv lajan an. 10Jezi vin konnen sa yo t’ap di, li di yo konsa: Poukisa n’ap fè fanm lan tout lapenn sa a? Se yon bèl bagay li fè la a wi pou mwen. 11Paske, pòv yo, n’ap toujou genyen yo avèk nou. Men, mwen menm, nou p’ap genyen m’ pou tout tan. 12Lè li vide odè sa a sou kò mwen, li tou benyen m’ pou lantèman mwen. 13Sa m’ap di nou la a, se vre wi: Toupatou sou latè, kote y’a anonse bon nouvèl sa a, y’a rakonte tou sa fanm sa a te fè pou yo pa janm bliye li. 14Lè sa a, yonn nan douz disip yo, nonm yo rele Jida Iskariòt la, al jwenn chèf prèt yo. 15Li di yo: Kisa n’a ban mwen si m’ fè nou pran Jezi? Yo konte trant pyès lajan ba li. 16Depi lè sa a, Jida t’ap chache yon bon okazyon pou l’ te ba yo Jezi. 17Premye jou fèt pen san ledven yo, disip yo pwoche bò kote Jezi, yo di li: Ki bò ou ta vle nou pare manje Delivrans lan pou ou? 18Li reponn yo: Ale lavil la, kay entèl. n’a di l’ konsa: Mèt la voye di ou: Lè pa l’ la rive, se lakay ou l’ap fete Delivrans lan ansanm ak disip li yo. 19Disip yo fè sa Jezi te bay yo lòd fè a, yo pare manje Delivrans lan. 20Lè solèy fin kouche, Jezi chita bò tab la ak douz disip li yo. 21Antan yo t’ap manje, Jezi di yo: Sa m’ap di nou la a, se vre wi: yonn nan nou pral trayi mwen. 22Sa te fè disip yo lapenn anpil. Yonn apre lòt yo pran mande li: Eske se mwen menm, Mèt? 23Li reponn yo: Moun ki tranpe pen l’ ansanm avè m’ nan plat la, se li menm ki pral trayi mwen. 24Moun Bondye voye nan lachè a prale, jan sa te ekri sou li a. Men, malè pou moun k’ap trayi l’ la. Li ta pi bon pou moun sa a si li pa t’ janm fèt. 25Jida ki tapral trayi l’ la pran lapawòl, li di: Mèt, èske se mwen menm? Jezi reponn li: Se ou ki di li. 26Antan yo t’ap manje, Jezi pran pen, li di Bondye mèsi, li kase l’, li bay disip yo, li di: Pran, manje. Sa se kò mwen. 27Apre sa, li pran yon gode diven, li di Bondye mèsi, li pase l’ ba yo, li di: Se pou nou tout nou bwè ladan li. 28Paske, sa se san mwen, san ki siyen kontra Bondye fè a, san ki koule pou anpil moun jwenn padon pou peche yo. 29M’ap di nou sa: Depi jòdi a, mwen p’ap janm bwè diven ankò jouk jou m’a bwè yon lòt diven ansanm ak nou nan peyi kote Papa m’ wa a. 30Apre yo fin chante kantik espesyal pou fèt la, yo soti, y ale sou mòn Oliv la. 31Lè sa a, Jezi di disip li yo: Aswè a menm, nou tout nou pral kouri kite m’ pou kont mwen. Paske, men sa ki ekri nan Liv la: M’ap frape gadò mouton yo, epi tout bann mouton yo pral gaye nan bwa. 32Men, apre sa, lè m’a leve soti vivan nan lanmò, mwen pral tann nou nan peyi Galile. 33Pyè pran lapawòl, li di li: Menm si tout moun ta kouri kite ou pou kont ou, mwen menm, mwen p’ap janm kite ou. 34Jezi di li: Sa m’ap di ou la a, se vre wi: aswè a menm, anvan kòk chante, ou va gen tan di twa fwa ou pa janm konnen mwen. 35Pyè reponn li: Menm si m’ ta dwe mouri avè ou, mwen p’ap janm di mwen pa konnen ou. Tout lòt disip yo t’ap di menm bagay la tou. 36Apre sa, Jezi ale ak disip yo yon kote yo rele Jetsemane. Li di yo: Chita la. Mwen menm, mwen pral lapriyè pi lwen. 37Li pran Pyè ansanm ak de pitit Zebede yo avèk li. Lè sa a, li santi yon lapenn ak yon kè sere ki pran li. 38Li di yo: Mwen gen lapenn anpil. Mwen santi se mouri m’ap mouri. Rete la avèk mwen, pa kite dòmi pran nou. 39li al yon ti kras pi lwen, li lage kò l’ fas atè, li lapriyè konsa: O Papa mwen. Si sa te ka fèt, wete gode soufrans sa a devan je mwen. Men, se sa ou vle a ki pou fèt, pa sa mwen vle a. 40Jezi tounen bò kote twa disip yo, li jwenn yo ap dòmi. Li di Pyè konsa: Kouman? Nou pa t’ kapab rete je klè yon ti kadè avèk mwen! 41Pa kite dòmi pran nou, tande. Lapriyè pou nou pa tonbe anba tantasyon. Lespri nou byen dispoze, men kò nou fèb. 42Li kite yo, li ale yon dezyèm fwa. Li lapriyè konsa: O Papa m’, si se pou m’ bwè gode soufrans sa a anvan pou ou wete l’ devan je m’, ou mèt fè l’ jan ou vle a. 43Li tounen, li jwenn disip yo ap dòmi ankò, paske dòmi t’ap kale yo. 44Li kite yo, li ale, li lapriyè yon twazyèm fwa. Li t’ap repete menm pawòl yo. 45Apre sa, li tounen bò kote disip li yo, li di: N’ap dòmi toujou? N’ap poze kò nou? Epi gade, men lè a rive, yo pral lage m’, mwen menm Moun Bondye voye nan lachè a, nan men mechan yo. 46Leve non, ann ale. Men moun k’ap trayi m’ lan ap vini. 47Jezi t’ap pale toujou lè Jida, yonn nan douz disip yo, vin rive. Li te gen avèk li yon bann moun ki te gen nepe ak baton nan men yo avèk li. Se chèf prèt yo ak chèf fanmi k’ap dirije pèp la ki te voye yo avèk li. 48Nonm ki t’ap trayi Jezi a te ba yo yon siyal. Li te di yo: Moun n’a wè mwen bo a, se li menm n’ap chache a. Mete men sou li. 49Rive Jida rive, li pwoche bò kote Jezi, li di li: Bonswa, Mèt. Epi l’ bo Jezi. 50Jezi di li: Zanmi, sa ou te vin pou fè a, fè li. Lè sa a, lòt moun yo pwoche, yo mete men sou Jezi, yo arete li. 51Yonn nan mesye ki te avèk Jezi yo rale nepe l’, li frape domestik granprèt la, li koupe yon zòrèy li. 52Jezi di l’ konsa: Mete nepe ou nan fouwo l’; paske tout moun ki sèvi ak nepe, se nepe k’ap touye yo tou. 53Ou pa konnen mwen ta ka rele Papa m’ vin ede mwen. Menm lè a, li ta voye depase douz lame zanj ban mwen. 54Men lè sa a, ki jan sa ki ekri nan Liv la ta ka rive vre? Paske Liv la di: Se konsa pou sa pase. 55Apre sa, Jezi di foul moun yo: Nou vin dèyè m’ ak nepe ak baton tankou si m’ te yon ansasen. Toulejou mwen te chita la nan tanp lan, ap moutre moun yo anpil bagay, nou pa t’ janm arete mwen. 56Men, tou sa rive pou sa ki ekri nan liv pwofèt yo ka rive vre. Lè sa a, tout disip yo kite l’, yo pran kouri. 57Moun ki te arete Jezi yo mennen l’ kay Kayif, granprèt la. Se la tout dirèktè lalwa yo ansanm ak chèf fanmi yo te reyini. 58Pyè t’ap swiv Jezi yon ti jan lwen lwen, jouk yo rive nan lakou kay granprèt la. Li antre nan lakou a tou, li chita ak gad yo pou l’ wè kouman sa t’apral fini. 59Chèf prèt yo ak tout manm Gran Konsèy jwif yo t’ap chache yon manti pou yo te fè sou Jezi, pou yo te ka kondannen l’ amò. 60Men, yo pa t’ kapab jwenn anyen malgre anpil moun te vin fè anpil manti sou li. 61Bout pou bout, de moun parèt. Yo di: Nonm sa a di: Mwen kapab kraze tanp Bondye a, epi nan twa jou m’a rebati l’ ban nou. 62Granprèt la leve, li di Jezi: Ou pa reponn anyen? Kisa mesye yo ap di sou ou konsa? 63Jezi pa louvri bouch li. Granprèt la di l’ ankò: Nan non Bondye vivan an, m’ap mande ou pou di nou verite a: Eske se ou ki Kris la, Pitit Bondye a? 64Jezi reponn li: Se ou ki di li. Men, m’ap di nou sa, depi jòdi a n’a wè m’, mwen menm, Moun Bondye voye nan lachè a, chita sou bò dwat Bondye ki gen pouvwa a, n’a wè m’ ap vini sou nwaj yo nan syèl la. 65Lè sa a, granprèt la chire rad ki te sou li a, li di: L’ap pale mal sou Bondye. Sa nou bezwen lòt temwen fè: Nou fèk tande ak zòrèy nou jan l’ pale mal sou Bondye. 66Kisa nou di nan sa? Yo reponn: Li antò, se pou yo touye li. 67Lè sa a, yo pran krache nan figi l’, yo tonbe ba l’ kout pwen. Gen ladan yo ki ba l’ souflèt. 68Yo di li: Kris, si ou konnen, di nou non! Di nou ki moun k’ap frape ou konsa. 69Pyè menm te chita deyò nan lakou a. Yon sèvant pwoche bò kote l’, li di li konsa: Ou menm tou, ou te avèk Jezi, nonm Galile a. 70Men, Pyè demanti l’ devan tout moun, li di: Mwen pa konnen sa w’ap di la a. 71Apre sa, Pyè leve, li ale bò pòtay lakou a. La, yon lòt sèvant wè li. Li di moun ki te la yo: Nonm sa a te avèk Jezi, nonm Nazarèt la. 72Pyè demanti l’ tou, li di: M’ap fè sèman, mwen pa konnen nonm sa a. 73Yon ti kadè apre, moun ki te la yo pwoche, yo di Pyè konsa: Se vre wi, monchè. Ou fè pati moun sa yo tou. Jan ou pale a fè nou rekonèt ou. 74Lè sa a, Pyè pran fè sèman, li di yo: Mwen mande Bondye pou nenpòt bagay rive m’ si m’ manti: Mwen di nou non, mwen pa konnen nonm sa a. Menm lè a, kòk chante. 75Latou, Pyè vin chonje pawòl Jezi te di l’ la: Anvan kòk chante, ou va gen tan di twa fwa ou pa janm konnen mwen. Pyè soti, li tonbe kriye jouk li pa t’ kapab ankò.


text: 1Lè Sanbala vin konnen nou menm jwif yo nou t’ap rebati miray ranpa a, li fache, li move. 2Li konmanse pase nou nan betiz. Li t’ap di devan moun pa l’ yo ak devan sòlda lame peyi Samari a: -Kisa jwif yo konprann y’ap fè la a? Yo ta renmen rebati lavil la. Yo konprann avèk tout bèt y’ap ofri pou touye yo, nan yon jou yo pral fini? Yo mete nan tèt yo avèk demoli ki fin tounen pousyè ak sann dife yo ka fè wòch pou rebati lavil la. 3Tobija, moun peyi Amon an, te kanpe bò kote Sanbala. Li t’ap di: -Anhan! Y’ap rebati! Kite yon chat mawon vole sou miray wòch yo a, sa kont pou jete l’ atè! 4Lè sa a, mwen menm, Neemi, mwen lapriyè Bondye. Mwen di l’: -O Bondye papa nou! Tande jan y’ap pase nou nan betiz! Sa yo ta renmen wè rive nou an, se sa ki pou rive yo! Se yo ki pou wont! Se pou lènmi vin fè yo prizonye epi pou li depòte yo tout nan yon lòt peyi. 5Pa padonnen sa yo fè ki mal. Pa janm bliye peche yo fè a, paske yo t’ap pale moun ki t’ap rebati lavil ou a mal. 6Se konsa, nou t’ap rebati ranpa a. Anvan lontan, ranpa a te gen tan rive nan mwatye wotè, paske pèp la te soti pou l’ te fè travay la. 7Lè Sanbala ak Tobija ansanm ak moun Arabi yo, moun Amon yo ak moun Achdòd yo tande travay reparasyon miray ranpa lavil Jerizalèm yo t’ap mache, epi twou ki te nan miray yo te konmanse bouche, yo fè gwo kòlè, yo fache. 8Yo mete tèt yo ansanm pou yo vin atake lavil Jerizalèm, pou yo bay pwoblèm. 9Men, nou lapriyè Bondye nou an, epi nou mete moun ap veye lajounen kou lannwit, pou pwoteje nou. 10Men, moun peyi Jida yo t’ap plede di: -Nou fin fèb nan pote chay! Gen twòp vye ranblè pou n’ netwaye! Nou p’ap janm fin rebati miray sa a! 11Lènmi nou yo menm, bò pa yo, t’ap di: -San yo pa konnen, san yo pa wè anyen, n’ap gen tan nan mitan yo. N’ap masakre yo, n’ap fè travay la sispann. 12Men, chak fwa lènmi nou yo moute vin atake nou, jwif ki t’ap viv nan mitan yo te vin avèti nou. Konsa konsa, an dis fwa. 13Lè konsa, mwen ranje pèp la dèyè ranpa a, chak fanmi apa, avèk nepe yo, frenn yo ak banza yo. Mwen mete yo kote miray la pa t’ ankò fini an. 14Lè m’ wè pèp la te gen kè sote, mwen leve, mwen pale ak chèf yo ak majistra yo ak tout rès pèp la, mwen di yo: -Nou pa bezwen pè moun sa yo! Chonje jan Seyè a gen pouvwa, jan li fè moun pè l’. Ann goumen pou moun menm ras ak nou yo, pou pitit fi nou yo, pou pitit gason nou yo, pou madanm nou yo ak kay nou yo. 15Lè lènmi nou yo wè nou te konnen sa yo t’ap konplote a, yo vin konprann Bondye te soti pou gate plan yo. Apre sa, nou tounen al travay nan miray ranpa a, chak moun bò pa yo. 16Depi lè sa a, mwatye nan gason yo al nan travay, lòt mwatye a t’ap veye avèk frenn yo, pwotèj pou bra yo, banza yo ak gwo plak fè sou lestonmak yo pou pwoteje yo. Tout chèf yo te la dèyè pèp Jida a 17ki t’ap rebati ranpa a. Tout moun ki t’ap bwote materyo te gen zam tou. Yo t’ap travay ak yon men, nan lòt men an yo te kenbe zam yo. 18Moun ki t’ap travay yo menm te toujou gen yon nepe pase nan ren yo. Nèg ki te konn kònen klewon an te toujou bò kote m’. 19Mwen di chèf yo, majistra yo ansanm ak tout rès pèp la: -Chantye a se yon gwo chantye. Travay la gaye, kifè nou yonn pa pre lòt sou ranpa a. 20Depi nou tande klewon an bay siyal la, n’a kouri vin sanble bò kote m’. Bondye nou an va goumen pou nou. 21Se konsa, chak jou, depi bajou kase jouk zetwal parèt nan syèl la, mwatye nan nou t’ap mennen travay la sou ranpa a, lòt mwatye a t’ap veye avèk zam yo nan men yo. 22Nan menm epòk la, mwen pale ak pèp la. Mwen di yo konsa: -Se pou tout moun rete pase nwit lavil Jerizalèm ansanm ak domestik yo. Konsa, n’a pase tout nwit la ap veye. Lajounen, n’a travay. 23Se konsa, lannwit, nou pa janm wete rad sou nou, ni mwen, ni frè parèy mwen yo, ni domestik nou yo, ni gad kò m’ yo. Nou tout nou te gen zam nou bò kote nou.


text: 1Men non pitit gason Izrayèl yo: Woubenn, Simeyon, Levi, Jida, Isaka, Zabilon, 2Dann, Jozèf, Benjamen, Neftali, Gad ak Asè. 3Jida te gen senk pitit gason antou. Chwa, moun peyi Kanaran, te fè twa pitit pou li. Se te Er, Onan ak Chela. Er, pi gran pitit gason Jida a, te sitèlman fè sa ki mal, Seyè a touye l’. 4Tama, bèlfi Jida a, fè de pitit pou Jida. Se te Perèz ak Zerak. 5Perèz te gen de pitit gason. Se te Ezwon ak Amoul. 6Zerak te gen senk pitit gason: Zimri, Etan, Eman, Kalkòl ak Dada. 7Se Aka, pitit gason Kami, yon moun fanmi Zerak la, ki te rale malè sou pèp Izrayèl la, lè li te pran nan sa pou yo te boule nèt pou Seyè a. 8Etan te papa Azarya. 9Ezwon te papa Jerakmeyèl, Ram ak Keloubayi. 10Ram te papa Aminadab, Aminadab te papa Nachon, yonn nan gwo chèf fanmi Jida yo. Nachon te papa Salma. 11Salma te papa Boz. 12Boz te papa Obèd, Obèd te papa Izayi. 13Men pitit Izayi yo: Eliyab, premye pitit gason l’, Abinadab, dezyèm pitit gason l’, Chimeya, twazyèm pitit gason l’, 14Netanèl, katriyèm pitit gason li, Radayi, senkyèm pitit gason li, Ozèm, sizyèm pitit gason li 15ak David, setyèm pitit gason l’. 16De pitit fi Izayi yo te rele Sewouya ak Abigayil. Sewouya, pitit fi Izayi a, te gen twa pitit gason: Abichayi, Joab ak Asayèl. 17Abigayil te fè yon pitit gason pou Jetè, yon moun nan fanmi Izmayèl. Pitit la te rele Amasa. 18Kalèb, pitit Ezwon, te marye ak Azouba. Yo te gen yon pitit fi yo te rele Jeriòt ak twa lòt pitit gason: Jechè, Chobab ak Adon. 19Lè Azouba mouri, Kalèb marye ak Efrata. Yo te gen yon pitit gason yo rele Our. 20Our te papa Ouri, Ouri te papa Bezaleyèl. 21Lè Ezwon te gen swasantan laj, li marye ak pitit fi Maki a, sè Galarad. Yo te gen yon pitit gason yo te rele Segoub. 22Segoub te papa Jayi. Jayi te gouvènen venntwa lavil nan peyi Galarad. 23Men moun Gèchou ak moun Aram yo te pran nan men l’ zòn Jayi a ak lavil Kenat ansanm ak tout ti bouk ki nan vwazinaj li yo. Sa te fè antou swasant bouk. Tout moun ki te rete nan zòn lan te fanmi Maki, papa Galarad. 24Lè Ezwon mouri, Kalèb marye ak Efrata, madanm Ezwon, papa l’. Efrata fè yon pitit gason pou li ki te rele Askou, papa Tekoa. 25Jerakmeyèl, premye pitit gason Ezwon an, te gen senk pitit gason: Ram, pi gran an, Bouna, Orèn, Ozèm ak Akija. 26Jerakmeyèl te gen yon lòt madanm ki te rele Atara. Atara fè yon pitit gason pou li. Se te Onam. 27Ram, premye pitit gason Jerakmeyèl la, te gen twa pitit gason: Maz, Jamen ak Ekè. 28Onam te gen de pitit gason: Chamayi ak Jada. Chamayi te gen de pitit gason tou: Nadad ak Abichou. 29Madanm Abichou te rele Abijayil. Li fè de pitit gason pou Abichou: Aban ak Molib. 30Nadab, frè Abichou a, te gen de pitit gason: Selèd ak Apayim. Men Selèd mouri san kite pitit gason. 31Apayim te papa Icheyi. Icheyi te papa Chechan, Chechan te papa Alayi. 32Jada, frè Chamayi a, te gen de pitit gason: Jetè ak Jonatan. Men Jetè mouri san kite pitit gason. 33Jonatan te gen de pitit gason: Pelèt ak Zaza. Tout moun sa yo se fanmi Jerakmeyèl yo ye. 34Chechan pa t’ gen pitit gason. Tout pitit li yo se fi yo te ye. Li te gen yon domestik ki te moun peyi Lejip. Domestik la te rele Jara. 35Chechan marye yonn nan pitit fi li yo avè l’. Yo te gen yon pitit gason ki te rele Atayi. 36Atayi te papa Natan, Natan te papa Zabad. 37Zabad te papa Efal, Efal te papa Obèd. 38Obèd te papa Jeou. Jeou te papa Azarya. 39Azarya te papa Elèz. Elèz te papa Elasa. 40Elasa te papa Sismayi, Sismayi te papa Chaloum. 41Chaloum te papa Jekamya. Jekamya te papa Elichama. 42Premye pitit gason Kalèb, frè Jerakmeyèl la, te rele Mecha. Mecha te papa Zif. Marecha, dezyèm pitit Kalèb la, te papa Ebwon. 43Ebwon te gen kat pitit gason: Kora, Tapwak, Rekèm ak Chema. 44Chema te papa Raam ki te papa Jòkeam. Rekèm te papa Chamayi. 45Chamayi te papa Maon ki te papa Betsou. 46Kalèb te gen yon lòt fanm kay yo te rele Efa. Li fè twa lòt pitit avè l’: Aran, Moza ak Gazèz. Aran te gen yon pitit gason yo te rele Gazèz tou. 47Yon nonm yo te rele Jadayi te gen sis pitit gason: Regèm, Jotam, Gechan, Pelèt, Efa ak Chaf. 48Kalèb te gen yon lòt fanm kay ankò ki te rele Maka. Maka fè de pitit gason pou li: Chebè ak Tirana. 49Apre sa, Maka fè de lòt pitit gason: Chaf ki te papa Madmana, ak Seva ki te papa Makbena ak Gibeya. Kalèb te gen yon pitit fi tou ki te rele Aksa. 50Tout moun sa yo te nan fanmi Kalèb. Our te premye pitit gason Efrata ak Kalèb. Men pitit li yo: Chobal ki te papa Kiriyat-Jearim, 51Salma ki te papa Betleyèm, ak Arèf ki te papa Betgadè. 52Chobal, papa Kiriyat-Jearim, te zansèt moun Awoyè yo, mwatye nan moun ki rete Menouyòt yo, 53ak moun ki te rete nan Kiriyat-Jearim, ki vle di: moun Jetè yo, moun Pout yo, moun Choumat yo ak moun Michra yo. Moun ki rete lavil Sora ak lavil Echtawòl yo te soti nan branch fanmi moun sa yo tou. 54Salma, papa Betleyèm, te zansèt moun lavil Netofat, moun lavil Atwòt-Bèt-Joab, ak moun Sora yo ki te yonn nan de branch fanmi ki te rete Manarat yo. 55Men branch fanmi moun ki te abil nan ekri ak kopye dokiman. Yo te rete lavil Jabèz. Se te moun Tira yo, moun Chima yo ak moun Souka yo. Se moun branch fanmi Kayen ki soti nan fanmi Amat, zansèt moun Rekab yo.


text:
NOUYÒK – Sinistre siklòn Sandy nan Nouyòk yo pa rete anpil tan ankò pou yo ale nan kat Sant Sekou akòz katastwòf.
Leta Nouyòk ak Ajans Federal ki Jere Ijans lan (FEMA) sipèvize avèk anpil atansyon ale-vini vizitè yo nan tout Sant Sekou akòz katastwòf ki nan Nouyòk yo. Kantite ale-vini nan kat sant sa yo te ralanti, sa ki vle di sinistre nan zòn sa yo te jwenn enfòmasyon yo te bezwen yo. Jiskaprezan, gen apeprè 5,500 sinistre ki te ale nan kat sant sa yo, konbine.
Pi ba a, w ap jwenn yon lis pou kat sant sa yo, avèk enfòmasyon sou lè yo fonksyone, avèk tou dènye jou ak lè sinistre yo ap ka resevwa asistans ladan yo:
- Marjorie Post Community Center
477 Unqua Rd.
Massapequa, NY 11758
9 a.m. jiska 7 p.m. lendi jouk rive samdi epi 9 a.m. jiska 3 p.m. dimanch jiska
7 p.m. nan lendi 14 janvye 2013
- Southbridge Towers, Magazen Nimewo 10
66 Frankfort St.
New York, NY, 10038
8 a.m. jiska 6 p.m. lendi jouk rive samdi, jiska 6 p.m. madi 15 janvye 2013
- Young Israel, jimnazyòm
859 Peninsula Blvd.
Woodmere, NY 11598
8 a.m. jiska 6 p.m. lendi jouk rive jedi, 8 a.m. jiska 2 p.m. vandredi, ak 9 a.m. jiska 3 p.m. dimanch jiska 2 p.m. vandredi 18 Janvye 2013
- Coffey Park
85 Richards St.
Brooklyn, NY 11231
8 a.m. jiska 6 p.m. lendi jouk rive samdi jiska 6 p.m. samdi 19 janvye 2013
Ou kapab jwenn èd nan plizyè lòt lang apade Angle ak Panyòl depi ou rele Liy telefòn pou apèl gratis ki pou ede moun ki pa pale angle yo, nan nimewo 866-333-1796. Liy telefòn yo louvri 24 èdtan pa jou, sèt (7) jou pa semèn jiskaske yo avize otreman. Nou ofri asistans nan pifò lang yo, pou ede w avèk entèpretasyon, enskripsyon ak kesyon konsènan asistans akòz katastwòf.
1}Moun ka anrejistre tou avèk FEMA sou entènèt la, nan www.DisasterAssistance.gov oswa sou smartphone oswa tablèt nan m.fema.gov. Nimewo pou sistèm TTY la pou moun ki gen pwoblèm pale oswa tande, se 800-462-7585.
Aplikan ki itilize Relè 711 oswa Sèvis Relè Videyo (VRS) kapab rele nan 800-621-3362.
Sinistre Siklòn Sandy yo nan Nouyòk gen jiska 28 janvye 2013 pou anrejistre pou resevwa èd federal nan ka dezas. Pami èd y ap bay yo, gen lajan pou peye lwaye , lajan pou fè reparasyon ki nesesè nan kay, lajan pou efè pèsonèl ki pèdi ak lòt bagay enpòtan moun vin bezwen poutèt dezas la e ke asirans pa kouvri.
Pou jwenn plis enfòmasyon sou Siklòn Sandy nan Nouyòk ale sou Entènèt nan sitwèb ki nan lang kreyòl Ayisyen nan www.fema.gov/sandy-kreyolayisyen.


text:
Need Help?
Call AFC's Education Helpline
(866) 427-6033
Monday to Thursday
10 am to 4 pm
Donate Now
Other Giving Options
Help Advocates for Children assist more New York City students
Sign up
Receive our newsletter and other email updates.
Byenveni nan Advocates for Children of New York
(Avoka pou Timoun nan New York)
Advocates for Children of New York (AFC), yon òganizasyon ki pa fè pwofi nan aktivite’l, sèvi tout elèv lekòl nan vil Nouyòk depi yo fèt jiska laj 26 zan, ki konsantre’l sou elèv ki sòti nan fanmi ki gen ti kras lajan ki ap lite nan lekòl-yo oswa ki sibi tout kalite diskriminasyon nan lekòl-yo.
Avoka nou yo ak espesyalis edikasyon koute ak anpil atansyon fanmi-yo, eksplike-yo ki chwa yo ka fè epi yo ede-yo avèk siksè pou yo defann edikasyon ki kòrek pou chak timoun sitou ke se dwa ti moun-yo pou yo jwenn li. Pou fanmi ki bezwen pi plis asistans, manm pèsonèl-la patisipe nan reyinyon ak paran-yo, reprezante paran-yo nan rankont san patipri nan Depatman Edikasyon nan vil Nouyòk-la, epi okipe-yo de reklamasyon administratif ak nan tribinal.
Nou travay ansanm avèk fanmi ti bebe ak timoun piti, elèv ki andikape, jèn ki gen zafè ak tribinal, etidyan ki enplike nan sistèm èd sosyal pou timoun, elèv kap aprann lang angle, elèv ki gen pwoblèm ak disiplin, ak elèv ki nan lojman tanporè. Anplis de sa, Pwojè Dwa Elèv Imigran nou-an ap rezoud pwoblèm ki gen pou wè ak elèv ki se imigran oswa paran-yo ak gadyen-yo se imigran. Pwoblèm Edikasyon fanmi imigran genyen tankou :
- Jwenn yon lekòl ki ka ede yon imigran ki fèk rive epi ki pa pale angle;
- Jan yo ka jwenn sèvis edikasyon espesyal nan yon lòt lang ke angle; oswa
- Envestigue poukisa yon elèv imigran pap aprann angle oswa ap travay mal nan lekòl-la.
Si ou ta renmen pale ak yon espesyalis nan edikasyon tanpri rele sèvis asistans nou-an.
Nou ka pale avèk ou nan lang PA’W. Nou gen espesyalis edikasyon ki pale panyòl. Nou genyen tou yon telefòn entèprèt sèvis pou lòt lang-yo.
- Etap 1 – Lè pou rele nou se ant 10:00 nan matin jiska 4:00 apremidi, Lindi jiska Jedi nan nimero 1-866-427-6033.
- Etap 2 – Lè’w konekte avèk yon espesyalis nan edikasyon, premye bagay pou’w fè se pou di ki lang ou pale. Tann yon ti moman pou nou ka fè yon koneksyon ak yon entèprèt ki pale lang ou-a.
- Etap 3 – Lè entèprèt-la sou liy-la, tanpri di nou ki pwoblèm edikasyon’w genyen.
AFC bay plizyè gid ak resous gratis pou ede’w pran defans pitit ou.
Klike sou lyen ki anba-yo pou ka li sou:
- Yon gid sou Dwa Legal Elèv Imigran ak Paran-yo nan Lekòl Piblik Vil Nouyòk
- Enfòmasyon Enpòtan sou Edikasyon Espesyal nan lang pa’w : Fich ranseyman
- Lèt pou Paran
- Lèt pou Avoka
Pou lòt Gid ak Resous nan lang angle ak panyòl sèlman klike sou lyen-an.


text: 1Se poutèt sa, frè m’ yo, nou menm k’ap viv apa pou Bondye, nou menm Bondye te rele pou antre ansanm nan syèl la, fikse je nou sou Jezi, moun Bondye te voye pou sèvi nou granprèt nan konfyans nou genyen an. 2Paske li pa t’ twonpe Bondye ki te chwazi l’ pou travay sa a. Li fè travay li byen tankou Moyiz ki te fè tout travay li byen nan kay Bondye a. 3Moun ki bati yon kay resevwa plis lwanj pase kay la. Konsa tou, Jezi resevwa yon pi gwo lwanj pase Moyiz. 4Chak kay gen yon moun ki bati li. Men, se Bondye ki fè tout bagay. 5Moyiz te fè travay li byen nan tout kò kay Bondye a. Li te yon senp sèvitè ki te la pou pale sou bagay Bondye tapral di pita. 6Men, Jezikri te fè travay li tankou yon pitit Bondye te mete chèf kay li. Se nou menm ki kay Bondye a, depi nou pa janm dekouraje, depi nou pa janm pèdi konfyans, depi nou pa janm wont sa n’ap tann lan. 7Se poutèt sa, jan Sentespri te di l’ la: Si nou tande vwa Bondye jòdi a, 8pa kenbe tèt ak li, menm jan zansèt nou yo te fè l’, lè yo te chache kont ak Bondye a, tankou lè, nan dezè a, yo te vle wè jouk ki bò Bondye ye ak yo. 9Lè sa a, zansèt nou yo te tante m’, yo te sonde m’ atout yo te deja wè tou sa m’ t’ap fè depi karantan. 10Se sak fè, mwen te fache sou moun sa yo. Mwen te di: Moun sa yo toujou ap fè move lide nan tèt yo. Yo derefize obeyi kòmandman m’ yo. 11Mwen te fè kòlè, mwen te fè sèman: Yo pa janm mete pye yo kote pou yo poze kò yo ansanm ak mwen an. 12Frè m’ yo, atansyon pou okenn nan nou pa rive gen move santiman nan kè l’ ki pou fè l’ pèdi konfyans nan Bondye, pou lè sa a, li pa vire do bay Bondye vivan an. 13Okontrè, chak jou, se pou nou yonn ankouraje lòt toutotan n’ap viv nan epòk Liv la rele jòdi a. Piga nou yonn kite peche detounen nou, pou lè sa a nou pa rive nan kenbe tèt ak Bondye. 14Paske, nou se moun k’ap mache ansanm ak Kris la, depi nou kenbe fèm nan konfyans nou te genyen depi nan konmansman an jouk sa kaba. 15Men sa ki ekri nan Liv la: Si nou tande vwa Bondye jòdi a, pa kenbe tèt ak li, tankou lè nou te chache kont ak Bondye a. 16Kilès sa yo ki te tande vwa Bondye men ki apre sa te chache kont ak li? Se tout moun Moyiz te fè soti nan peyi Lejip la. 17Sou ki moun Bondye te fè kòlè pandan karantan an? Se sou moun ki te fè peche yo. Tout moun sa yo tonbe, yo mouri nan dezè a. 18Lè Bondye te fè sèman sa a, kilès li t’ap pale? Li t’ap pale sou moun ki te chache kont ak li yo. 19Nou wè vre, yo yonn pa t’ kapab mete pye yo kote sa a, paske yo pa t’ gen konfyans.


text:
Pyè
thumb|200px|Apostle Peter Pyè, Sen Pyè (mouri nan ane 67 aprè J.K.), youn nan douz Apòt Jezi yo. Li avèk Andre frè li se te pèchè d pwason pa profesion, moun peyi Galile, abitan vil Kapenayoum. Non Pyè se te Simon. Lè Jezi te fèk ap kòmanse ministè-l, li te chwazi ni li ni Andre pou disip li. Se aprè Jezi te fin rele yo pou kite profesion yo, epi swiv li, li te vin bay Simon non Sefas la, mo lang Arameyik. Mo Sefas la ekivalan avèk mo Grèk petròs (πέtpoς), Pyè, oubien ròch. Pi ta, Jezi te vin distenge Pyè ansanm ak Andre avèk tit apòt la—pami yon group de douz gason Jezi te chwazi pou ede Li nan travay Levanjil la. Pyè distenge toujou kòm sèl nan disip Jezi yo ki mache sou dlo (cf. Mat. 14.28-31). Se te Pyè ki te premie proklame Jezi kòm Kris (cf. Mak 8.29, Mat. 16.16). Malerezman, pita, malgre li te jire ke li pa t’ap jamè kite Jezi kèlkeswa sa ki ta vin rive (Lik 22.33), men aprè arestasion Jezi, lè moun mande li si li rekonèt Jezi, èske l se pa youn nan disip Jezi yo, li te di non, denonse Jezi (Lik 22.56-61). Jezi, aprè resisitasion li, te restore konfians Pyè. Avèk nouvo zèl e enspirasion, Pyè proklame Jezi kòm Sovè avèk fòs e konvision, nan la vil Jerizalè, e atravè mond ansien an.


text: 1Sou premye mwa a, tout moun pèp Izrayèl yo te rive nan dezè Zin lan, epi yo moute tant yo yon kote yo rele Kadès. Se la Miryam mouri, se la menm yo antere l’. 2Men, pa t’ gen dlo la pou pèp la te bwè. Pèp la sanble bò kote Moyiz ak Arawon, yo leve kont ak yo. 3Pèp la fè kont ak Moyiz, yo di l’ konsa: -Pa pito nou te mouri devan lotèl Seyè a ansanm ak lòt frè nou yo! 4Poukisa ou mennen nou nan dezè a? Gen lè se pou fè nou mouri, nou menm pèp Seyè a, ansanm ak tou bèt nou yo? 5Poukisa ou fè nou soti kite peyi Lejip la pou mennen nou nan move kote sa a? Se yon kote ou pa jwenn grenn pou simen, ou pa jwenn okenn pye fig frans, ni pye rezen, ni pye grenad. Pa menm gen dlo pou moun bwè! 6Moyiz ak Arawon pati kite pèp la, y’ ale devan pòt Tant Randevou a. Yo lage kò yo fas atè, epi bèl limyè prezans Bondye a parèt sou yo. 7Seyè a pale ak Moyiz, li di l’ konsa: 8-Pran baton ki sou devan Bwat Kontra a. Lèfini, ou menm ak Arawon, frè ou la, sanble tout pèp la. Epi devan yo tout, w’a pale ak wòch ki bò laba a, wòch la va bay dlo. Se konsa w’a fè dlo soti nan wòch la pou pèp la, pou yo tout ka bwè ansanm ak bèt yo. 9Moyiz pran baton ki sou devan lotèl la, jan Seyè a te ba li lòd la. 10Moyiz ak Arawon sanble tout pèp la devan gwo wòch la. Epi Moyiz di yo: -Louvri zòrèy nou, bann moun tèt di! Se vle nou vle mwen fè dlo soti nan wòch sa a pou nou? 11Moyiz leve men l’, li frape wòch la de fwa avèk baton an. Epi yon gwo sous dlo pete nan wòch la. Tout moun yo bwè ansanm ak bèt yo tou. 12Men, Seyè a di Moyiz ak Arawon konsa: -Paske nou pa t’ fin gen konfyans nèt nan mwen pou n’ te fè moun pèp Izrayèl yo wè jan mwen se yon Bondye apa, se pa nou menm m’ap kite mennen pèp la antre nan peyi mwen pwomèt m’ap ba yo a. 13Se kote sa a yo rele sous Meriba a, paske se la moun pèp Izrayèl yo te leve kont ak Seyè a. Se la Seyè a te moutre yo li se yon Bondye ki pa tankou lòt bondye yo. 14Moyiz rete Kadès, li voye kèk mesaje bò wa peyi Edon an pou di l’ konsa: -Men sa moun pèp Izrayèl yo, moun menm fanmi ak ou yo, voye di ou: Ou konnen tout tray nou pase. 15Ou konnen ki jan zansèt nou yo te desann al rete nan peyi Lejip pandan lontan, ki jan moun peyi sa a tonbe maltrete nou menm jan yo te maltrete zansèt nou yo. 16Lè nou wè sa, nou rele nan pye Seyè a. Li tande vwa nou, epi li voye zanj li, li fè nou soti kite peyi Lejip sa a. Koulye a, men nou Kadès, yon lavil ki toupre fwontyè peyi ou la. 17Tanpri, n’ap mande ou yon ti pèmisyon pou nou pase ase nan mitan peyi ou la. Nou p’ap kite wout nou pou n’ pase nan mitan jaden ou, ni nan mitan pye rezen ou yo. Ata dlo nan pi ou yo nou p’ap bwè. Nou p’ap kite gran chemen w’a moutre nou an, nou p’ap vire ni adwat ni agoch, jouk n’a fin travèse lòt bò peyi a. 18Wa Edon an voye di yo: -Non. Nou p’ap kite nou travèse peyi a. Si nou chache fè sa, n’ap mache pran nou, n’ap atake nou. 19Men, moun pèp Izrayèl yo voye di l’ ankò: -Nou p’ap kite gran chemen w’a louvri devan nou an. Epi si yonn nan nou, osinon yonn nan bèt nou yo ta bwè nan dlo peyi ou la, n’ap peye ou pou sa. Se annik pase nou bezwen pase nan mitan peyi a, pa lòt bagay! 20Men, wa Edon an voye di yo ankò: -Non! Nou p’ap pase menm! Epi li soti avèk yon gwo lame ak yon bann lòt moun, yo mache kontre moun pèp Izrayèl yo. 21Se konsa moun peyi Edon yo te refize kite moun pèp Izrayèl yo pase nan peyi yo a. Kifè moun Izrayèl yo te blije vire do yo, fè yon lòt wout. 22Tout moun pèp Izrayèl yo kite Kadès, yo rive sou Mòn Or la, 23ki te toupre fwontyè peyi Edon an. Antan yo la, Seyè a pale ak Moyiz ansanm ak Arawon, li di yo: 24-Arawon pa pral antre nan peyi mwen pwomèt pou m’ bay moun pèp Izrayèl yo. Msye pral mouri, li pral jwenn moun li yo ki te mouri anvan l’ yo, paske nou tou de, nou pa t’ fè sa mwen te ban nou lòd fè bò sous dlo Meriba a. 25Pran Arawon ak Eleaza, pitit gason l’ lan, moute sou mòn Or la ak yo. 26W’a wete rad espesyal ki sou Arawon yo, w’a mete yo sou Eleaza, pitit gason l’ lan. Se la sou mòn lan Arawon pral mouri. 27Moyiz fè tou sa Seyè a te mande l’ fè a: Devan je tout moun, yo tou twa yo moute sou mòn Or la. 28Lèfini, Moyiz wete rad espesyal ki te sou Arawon yo, li mete yo sou Eleaza, pitit gason Arawon an. Se la sou tèt mòn lan Arawon mouri. Apre sa, Moyiz ak Eleaza desann desann yo sou mòn lan. 29Tout pèp la vin konnen Arawon te mouri. Se konsa tout moun nan pèp Izrayèl la pase trant jou ap kriye pou Arawon.


text: 1Yon jou, wa Bèlchaza bay yon gwo resepsyon pou mil moun nan gwo zotobre peyi a. Yo t’ap bwè diven ansanm. 2Antan yo t’ap bwè konsa, Bèlchaza bay lòd pou y’ al pran gwo gode fèt an lò ak gode fèt an ajan papa l’, Nèbikadneza, te pran nan tanp lavil Jerizalèm lan. Li te fè chache yo pou l’ te bwè ladan yo ansanm ak chèf li yo, madanm li yo ak fanm kay li yo. 3Lamenm, yo pote gode an lò ak gode an ajan yo, epi yo tout yo tanmen bwè ladan yo. 4Yo t’ap bwè diven, yo t’ap fè lwanj bondye pa yo ki fèt an lò, an ajan, an kwiv, an bwa, an fè ak an wòch. 5Yo rete konsa, yo wè yon men moun parèt. Li pran ekri sou miray palè a, kote limyè lanp lan te pi klere a. Wa a wè bout men ki t’ap ekri a. 6Li chanje koulè, li vin pè. Li santi tout kò l’ aprale, jenou l’ yo pran tranble. 7Li rele byen fò, li mande pou fè chache tout divinò, tout moun ki li zetwal ak tout nèg save ki rete lavil Babilòn yo. Lè yo vini, wa a di yo konsa: -Nenpòt moun ki ka li sa ki ekri la a, lèfini ki ka fè m’ konnen sa li vle di, m’ap mete gwo manto wouj la sou li, m’ap pase yon chenn an lò nan kou l’. Apre sa, m’ap ba li twazyèm plas apre m’ nan gouvènman m’ lan. 8Tout nèg save wa yo vanse. Men, pa t’ gen yonn ladan yo ki te ka li sa ki ekri a, ale wè pou yo ta fè l’ konnen sa li vle di. 9Wa a vin pi pè toujou, figi l’ pèdi koulè. Tout chèf yo menm pa t’ konn sa pou yo fè. 10Larenn lan, manman wa a, tande tout pale fò wa a t’ap fè ansanm ak chèf li yo. Li antre nan sal resepsyon an. Li di konsa: -Monwa, mwen mande pou bondye yo ba ou lavi pou lontan ankò! Ou pa bezwen pèdi tèt ou, ou pa bezwen pè. 11Gen yon moun nan peyi ou la ki gen lespri bondye nan syèl yo nan li. Lè papa ou te la, nèg sa a te moutre jan li gen anpil lespri, anpil konesans ak anpil bon konprann sou li tankou bondye yo. Lè sa a, papa ou, wa Nèbikadneza, te nonmen l’ chèf sou tout divinò, tout majisyen, tout moun ki li zetwal ak tout nèg save yo. 12Danyèl sa a, papa ou te rele l’ Beltechaza. Li te gen yon gwo lespri nan li, anpil konesans ak anpil konprann kifè li te konn esplike rèv ak tout bagay moun pa konprann. Li te jwenn solisyon pou tout pwoblèm. Fè chache Danyèl sa a, l’a fè ou konnen sa tout bagay sa yo vle di. 13Yo mennen Danyèl devan wa a. Wa a di li: -Se ou menm Danyèl, yonn nan jwif wa Nèbikadneza, papa m’, te depòte soti nan peyi Jida mennen isit la? 14Mwen tande ou gen bondye yo avè ou. Ou se yon nonm ki gen anpil lespri, anpil konesans ak anpil bon konprann. 15Yo mennen nèg save ak moun ki li zetwal pou yo li sa ki ekri la a, lèfini pou yo fè m’ konnen sa li vle di. Men yo pa t’ kapab. 16Koulye a, mwen tande ou ka bay esplikasyon pou tout bagay moun pa konprann, ou jwenn solisyon pou tout pwoblèm. Si ou ka li sa ki ekri la a, si ou fè m’ konnen sa li vle di, m’ap mete gwo manto wouj la sou ou, m’ap pase yon chenn an lò nan kou ou. Lèfini, m’ap ba ou twazyèm plas apre m’ nan gouvènman m’ lan. 17Danyèl reponn wa a: -Ou mèt kenbe kado ou yo pou ou, osinon bay lòt moun yo. Men tout jan, monwa, m’ap li sa ki ekri a pou ou, lèfini m’ap fè ou konnen sa li vle di. 18Monwa, Bondye ki anwo nan syèl la te fè papa ou, Nèbikadneza, wa. Li te ba li pouvwa, otorite ak anpil bèl bagay. 19Bondye te sitèlman ba li pouvwa, tout pèp, moun tout ras, moun ki pale tout kalite lang te pè l’. Yo te tranble devan l’. Li te touye moun li vle, li te kite moun li vle viv. Li moute moun grad, li desann moun grad jan li vle. 20Men, li kite lògèy vire tèt li, li vin mechan anpil, li santi li pa kanmarad pesonn. Se konsa yo wete l’ sou fotèy wa a, li pèdi bèl plas sa a. 21Yo mete l’ deyò, yo voye l’ byen lwen, yo pa kite l’ mache sou moun. Lespri li tounen tankou lespri yon bèt. Li rete menm kote avèk bourik mawon, li manje zèb tankou bèf, lawouze bat li kou bèt seren. Lèfini, li rekonèt se Bondye ki anwo nan syèl la ki kontwole tout chèf sou latè, se li menm ki bay moun li vle dwa pou yo gouvènen. 22Men, ou menm Bèlchaza, pitit li, ou pa t’ soumèt devan l’, atout ou te konnen tout bagay sa yo. 23Ou menm tou, ou kenbe tèt ak Seyè ki nan syèl la, ou fè yo pote veso yo te pran nan tanp li a ba ou. Epi ou menm, chèf ou yo, madanm ou yo ak fanm kay ou yo, nou bwè diven ladan yo. Nou fè lwanj pou bondye fèt an lò, an ajan, an kwiv, an fè, an bwa, an wòch, bondye ki pa ka wè, ki pa ka tande, ki pa konn anyen. Men, monwa, Bondye ki kenbe lavi ou nan men l’ lan, li menm ki kontwole tou sa w’ap fè yo, ou pa fè lwanj li. 24Se poutèt sa Bondye voye bout men sa a ekri pawòl sa yo. 25Men sa ki ekri: Konte. Konte. Peze. Separe. 26Men sa sa vle di: Konte: Bondye konte konbe jou depi ou wa, li pral mete yon bout nan sa. 27Peze: Li mete ou nan balans, li jwenn ou manke pèz. 28Separe: yo pral separe peyi ki sou lòd ou a bay moun Medi yo ak moun Pès yo. 29Lamenm, wa Bèlchaza bay lòd pou yo mete gwo manto wouj la sou Danyèl, pou yo pase yon chenn an lò nan kou li, lèfini pou yo fè tout moun konnen Danyèl se twazyèm chèf apre li nan gouvènman peyi kote l’ wa a. 30Menm jou lannwit sa a, yo touye Bèlchaza, wa lavil Babilòn lan. 31Epi, Dariyis, moun peyi Medi a, pran pouvwa a. Dariyis te gen swasanndezan sou tèt li lè sa a.


text: 1Apre sa, Jezi janbe lòt bò lanmè Galile a. Yo rele lanmè sa a lanmè Tiberyad tou. 2Yon gwo foul moun t’ap swiv li, paske yo te wè mirak li t’ap fè, jan li t’ap geri anpil moun malad tou. 3Jezi moute sou yon ti mòn, li chita la ansanm ak disip li yo. 4Jou fèt Delivrans jwif yo te vanse rive. 5Jezi gade, li wè yon gwo foul moun ki t’ap vin jwenn li. Li rele Filip, li di l’ konsa: Ki bò nou ta ka jwenn manje pou n’ achte pou n’ bay moun sa yo manje? 6(Li t’ap di sa pou l’ te wè sa Filip tapral reponn li; li menm li te byen konnen sa l’ tapral fè.) 7Filip reponn li: Menm si nou ta gen desan (200) goud pou achte pen, pa ta gen ase pou chak moun ta jwenn ti kal. 8Yon lòt nan disip yo, Andre, frè Simon Pyè a, di li: 9Gen yon ti gason la a ki gen senk pen fèt ak farenn lòj, ak de ti pwason. Men, sa pa anyen pou tout kantite moun sa yo. 10Lè sa a, Jezi di yo: Fè moun yo chita. (Te gen anpil zèb bò la.) Moun yo chita, te gen senkmil (5.000) gason konsa. 11Jezi pran pen yo; lè li fin di Bondye mèsi pou yo, li bay tout moun ki te chita yo. Li fè menm jan an tou ak pwason yo. Yo tout te jwenn kantite yo te vle. 12Lè tout fin manje vant plen, Jezi di disip li yo: Ranmase tout ti moso ki rete yo. Pa kite anyen gaspiye. 13Yo ranmase tout moso ki te rete nan senk pen moun yo te manje yo. Yo plen douz panyen pote ale. 14Lè moun yo wè mirak Jezi te fè a, yo di konsa: Se vre wi, nonm sa a se pwofèt ki te gen pou vini sou latè a. 15Jezi te vin konnen yo tapral pran l’ pa fòs pou yo fè l’ wa. Li wete kò l’ ankò sou ti mòn lan, men fwa sa a pou kont li. 16Lè solèy fin kouche, disip li yo desann bò lanmè a. 17Yo moute nan yon kannòt, yo pran travèse lanmè a nan direksyon Kapènawòm. Te fin fè nwit nèt, men Jezi pa t’ ankò vin jwenn yo. 18Dlo lanmè a te move paske van an te fò. 19Yo te gen tan naje zaviwon senk a sis kilomèt konsa deja, lè yo wè Jezi ki t’ap vin bò kannòt la. Li t’ap mache sou dlo a. Yo tout te pè. 20Men, Jezi di yo: Se mwen menm. Nou pa bezwen pè. 21Yo te vle pran l’ nan kannòt la, men lamenm yo fè tè: yo te gen tan rive kote yo taprale a. 22Nan denmen, foul moun ki te rete lòt bò lanmè a te wè te gen yon sèl kannòt ase. Yo te konnen Jezi pa t’ moute nan kannòt la avèk disip li yo. Disip li yo te pati pou kont yo. 23Men, te gen lòt kannòt ki te soti lavil Tiberyad ki te rive bò kote yo te manje pen an apre Seyè a te di Bondye mèsi a. 24Lè foul moun yo wè ni Jezi, ni disip li yo pa t’ la, yo moute nan kannòt sa yo, y’ al chache l’ lavil Kapènawòm. 25Yo jwenn Jezi lòt bò lanmè a. Yo di li: Mèt, kilè ou gen tan rive isit la? 26Jezi reponn yo: Sa m’ap di nou la a, se vre wi: Se pa paske nou wè mirak mwen fè yo non kifè n’ap chache m’ konsa. Se paske nou manje pen plen vant nou. 27Pa travay pou manje k’ap gate! Travay pito pou manje k’ap konsève, manje k’ap bay lavi ki p’ap janm fini an. Kalite manje sa a, se Moun Bondye voye nan lachè a ki va ban nou l’, paske se pou sa Bondye Papa a voye li. 28Lè sa a, yo mande li: Kisa pou n’ fè si nou vle fè travay Bondye? 29Jezi reponn yo: Sèl travay Bondye mande nou pou n’ fè, se pou nou mete konfyans nou nan moun li voye a. 30Yo di li: Ki mirak ou ka fè nou wè pou nou ka kwè nan ou? Kisa ou pral fè? 31Zansèt nou yo te manje laman nan dezè a, jan sa ekri nan Liv la: Li ba yo pen ki soti nan syèl la pou yo manje. 32Jezi reponn yo: Sa m’ap di nou la a, se vre wi: Moyiz pa t’ ban nou pen ki soti nan syèl la. Men, se Papa m’ k’ap ban nou pen ki soti nan syèl tout bon an. 33Paske pen Bondye bay la, se moun ki desann sot nan syèl la pou bay lèzòm lavi. 34Yo di li: Mèt, toujou ban n’ nan kalite pen sa a. 35Jezi di yo: Se mwen menm pen ki bay lavi a. Moun ki vin jwenn mwen p’ap janm grangou; moun ki kwè nan mwen p’ap janm swaf dlo. 36Men, mwen te di nou sa: nou wè m’, men nou pa kwè toujou. 37Tout moun Papa a ban mwen, gen pou vin jwenn mwen. Mwen p’ap janm mete moun ki vin jwenn mwen yo deyò. 38Paske, se pa pou fè volonte pa m’ mwen desann sot nan syèl la, men pou m’ fè volonte moun ki voye m’ lan. 39Men sa moun ki voye m’ lan vle: li vle pou m’ pa pèdi yonn nan moun li ban mwen yo, men pou m’ fè yo leve soti vivan nan lanmò nan dènye jou a. 40Men sa Papa m’ vle: Tout moun ki wè Pitit la, ki kwè nan li, se pou yo gen lavi ki p’ap janm fini an. Mwen gen pou m’ fè yo leve soti vivan nan lanmò nan dènye jou a. 41Jwif yo te fache anpil sou Jezi poutèt li te di: Se mwen menm ki pen ki desann sot nan syèl la. 42Yo t’ap di: Apa Jezi, pitit gason Jozèf la? Nou konn papa l’ ak manman li. Ki jan li ka fè di koulye a li desann sot nan syèl la? 43Jezi reponn yo: Nou pa bezwen ap bougonnen konsa. 44Pesonn pa ka vin jwenn mwen si Papa ki voye m’ lan pa rele l’ vini. Mwen menm, m’a fè l’ leve soti vivan nan lanmò nan dènye jou a. 45Se sa ki ekri nan liv pwofèt yo: Bondye menm ap moutre yo tout bagay. Tout moun ki koute Papa a, ki asepte tou sa l’ moutre yo, y’ap vin jwenn mwen. 46Sa pa vle di gen pesonn ki janm wè Papa a. Sèl moun ki wè Papa a, se moun ki soti bò kote Bondye ye a. 47Sa m’ap di nou la a, se vre wi: moun ki mete konfyans yo nan Bondye, se yo ki gen lavi ki p’ap janm fini an. 48Se mwen menm pen ki bay lavi a. 49Zansèt nou yo te manje laman nan dezè a, atousa yo mouri. 50Men, moun ki manje pen ki desann sot nan syèl la, yo p’ap janm mouri. 51Se mwen menm pen ki bay lavi a, pen ki desann sot nan syèl la. Si yon moun manje nan pen sa a, l’ap viv pou tout tan. Pen mwen gen pou m’ bay la, se kò mwen. M’ap bay li pou tout moun ki sou latè ka jwenn lavi. 52Pawòl sa yo fè jwif yo tonbe diskite yonn ak lòt. Yo t’ap mande: Kouman nonm sa a kapab ban nou kò l’ pou n’ manje? 53Jezi di yo: Sa m’ap di nou la a, se vre wi: si nou pa manje kò Moun Bondye voye nan lachè a, si nou pa bwè san li, nou p’ap gen lavi nan nou. 54Moun ki manje kò mwen, ki bwè san mwen, li gen lavi ki p’ap janm fini an. Mwen gen pou m’ fè l’ leve soti vivan nan lanmò nan dènye jou a. 55Paske kò m’, se yon manje tout bon, san mwen, se yon bwason tout bon. 56Moun ki manje kò m’, ki bwè san m’, y’ap fè yonn avè m’, epi m’ap fè yonn avè yo tou. 57Papa ki voye m’ lan, li vivan. Se li menm ki ban m’ lavi. Konsa tou, moun ki manje m’, m’a ba yo lavi. 58Men pen ki desann sot nan syèl la. Li pa tankou pen zansèt nou yo te manje a, paske pen yo a pa t’ anpeche yo mouri. Moun ki manje pen sa a ap viv pou tout tan. 59Jezi te di pawòl sa yo antan l’ te nan sinagòg Kapènawòm lan ap moutre moun yo anpil bagay. 60Lè yo fin tande sa, anpil nan disip Jezi yo di: Pawòl sa a twò rèd. Ki moun ki ka pran li? 61Jezi te gen tan wè disip li yo t’ap bougonnen sou pawòl la. Li di yo: Sa ofiske nou, pa vre? 62Kisa n’a di lè n’a wè Moun Bondye voye nan lachè a tounen moute kote l’ te ye anvan an? 63Se lespri a ki bay lavi, kò a pa vo anyen. Pawòl mwen di nou yo soti nan Lespri Bondye, yo bay lavi. 64Men, gen kèk moun pami nou ki pa kwè. (Jezi te pale konsa, paske depi nan konmansman li te konnen moun ki pa t’ap kwè yo ansanm ak moun ki te gen pou trayi l’ la.) 65Li di ankò: Se poutèt sa mwen te di nou: pesonn pa ka vin jwenn mwen si se pa Bondye Papa a ki fè sa pou li. 66Depi lè sa a, anpil nan disip yo wete kò yo, yo pa mache avè l’ ankò. 67Lè Jezi wè sa, li di douz disip yo: Nou menm, nou pa vle ale tou? 68Simon Pyè reponn li: Seyè, ki moun pou n’ al jwenn? Se ou menm ki gen pawòl k’ap bay lavi ki p’ap janm fini an. 69Koulye a nou kwè, nou konnen se ou menm ki moun Bondye chwazi a. 70Jezi reponn yo: Eske se pa mwen ki chwazi nou touledouz? Malgre sa, yonn nan nou se yon dyab. 71Li t’ap pale sou Jida, pitit Simon Iskariòt la. Paske, atout Jida te yonn nan douz disip yo, se li ki tapral trayi li.


text:
Bouzin Gwo Coco
Bouzin Gwo Coco BOUZIN OCAYES SE GWO BWA POU TOU YE YO - YouTube se te toubodou kreol an guilou beach gressie leogane route de sud Bouzin Gwo Coco ykini gadlov - gwo coco - YouTube clip canaval haiti Bouzin Gwo Coco webnewcredit name Webutation webnewcredit name webutation webnewcredit name webutation Bouzin Gwo Coco Stars dorigine hatienne Wyclef Jean Jay-Z Beyonce stars dorigine ha 239 tienne wyclef jean jay-z beyonce 50 cent p diddy snoop dogg usher will smith denzel washington eddy murphy une autre part dha 239 ti


text: 1Bildad, moun lavil Chwa a, pran lapawòl, li di konsa: 2-Bondye se chèf. Li fè tout moun respekte l’. Li fè tout moun nan peyi ki nan syèl la viv ak kè poze. 3Ki moun ki ka konte kantite zanj k’ap sèvi l’? Pa gen kote limyè Bondye a pa klere. 4Atò, moun ka konprann yo gen rezon devan Bondye? Pitit fanm pouse met atè ka san repwòch devan li? 5Nan je Bondye, menm lalin lan pa klere ase. Pa gen yonn nan zetwal yo ki bon nèt pou li. 6Ale wè pou moun, yon vètè, yon ti krebete! Kisa yo vo nan je Bondye?


text: 1Pou chèf sanba yo. Sou menm lè ak chante ki di: Lanmò pitit gason an. Se yon sòm David. M’a fè lwanj ou ak tout kè m’, Seyè. M’a rakonte tout bèl mèvèy ou yo. 2Se ou menm k’ap fè m’ chante, se ou menm k’ap fè kè m’ kontan. Bondye ki anwo nan syèl la, m’a chante lwanj ou. 3Parèt ou parèt, lènmi m’ yo fè bak. Yo pran tranble, yo tonbe, yo mouri. 4Tankou yon jij ki san patipri, ou chita sou fotèy ou. ou fè m’ jistis, ou defann kòz mwen. 5Ou regle moun lòt nasyon yo, ou detwi mechan yo. Ou efase non yo nèt pou tout tan. 6Pa gen lènmi ankò, yo fini nèt. Ata lavil yo ou vide atè. Pa gen anyen pou fè moun chonje yo ankò. 7Men Seyè a, se wa li ye pou tout tan. Li mete fotèy li la pou l’ fè jistis. 8Li gouvènen tout bagay avèk jistis. Li jije tout moun san patipri. 9Moun y’ap peze yo, se bò kote Seyè a yo jwenn pwoteksyon. Se la yo jwenn yon kote pou yo kache, lè yo nan tray. 10Moun ki konnen ou, Seyè, y’ap mete konfyans yo nan ou. Paske, ou pa lage moun k’ap chache ou. 11Ann fè lwanj Seyè a k’ap gouvènen sou mòn Siyon an. Ann fè tout nasyon yo konnen sa li te fè. 12Bondye chonje moun k’ap soufri yo, li pa bliye rèl malere yo, li pini moun ki fè yo mal. 13Gen pitye pou mwen, Seyè! Gade nan ki mizè moun ki rayi m’ yo mete m’. vin sove m’! Pa kite m’ mouri, Seyè, 14pou m’ ka kanpe devan moun lavil Jerizalèm yo, pou m’ di yo poukisa m’ap fè lwanj ou. M’ap kontan nèt, paske ou te delivre m’. 15Moun lòt nasyon yo fouye yon gwo twou: se yo menm ki tonbe ladan li. Yo tann yon pèlen: se pye yo ki pran ladan li. 16Seyè a fè yo konnen ki moun li ye, li jije yo san patipri. Sa mechan yo fè a tounen kont yo. 17Tout mechan yo gen pou mouri. Tout moun ki bliye gen Bondye gen pou mouri tou. 18Se pa tout tan yo ka bliye moun ki nan mizè. Se pa tout tan yo ka wete espwa moun ki nan lafliksyon. 19Leve non, Seyè! Pa kite lèzòm genyen batay la! Mennen moun lòt nasyon yo vin jije devan ou. 20Fè kè yo kase, Seyè! Fè yo konnen se moun ase yo ye.


text:
Salè MinimòmM.G.L. c. 151, s. 1-2
Salè minimòm nan Eta a se 8 dola pou chak èdtan travay, epi li aplike nan preske tout travay ki nan sektè prive a. Seksyon 2 nan lwa a bay yon lis travay salè minimòm lan pa kouvri.
Travayè Agrikòl
Salè minimòm pou travayè agrikòl se 1 dola 60 pou chak èdtan travay. Salè a kapab pi wo dapre lwa federal. Pou plis enfòmasyon, kontakte Depatman Travay peyi Etazini [U.S. Department of Labor], nan adrès www.wagehour.dol.gov oswa rele (617) 624-6700.
Poubwa
Yo kapab peye anplwaye ki resevwa poubwa 2 dola 64 pou chak èdtan travay, si: poubwa yo resevwa a rive plis pase 20 dola pa mwa, epi si mwayenn poubwa yo resevwa pou chak èdtan, lè w mete l anplis 2 dola 63 pou chak èdtan travay la, rive 8 dola pou chak èdtan travay pou pi piti.
Moun ki resevwa poubwa, se anplwaye k ap sèvi nan restoran, anplwaye k ap bay sèvis, oswa anplwaye k ap sèvi bwason bay kliyan nan bivèt. Okenn patwon, manadjè, oswa boss pa dwe aji yon jan pou yo resevwa, mande, egzije, oswa asepte kelkanswa peman ki soti nan poubwa oswa rekonpans.
Dediksyon
Anjeneral, sèl sa patwon kapab retire nan salè se taks federal oswa taks Eta, sekirite sosyal, ak tout lòt dediksyon lalwa di oswa pèmèt pou retire.
Dediksyon patwon an pran pa janm dwe redwi salè yon anplwaye pi ba pase salè minimòm pou chak èdtan travay la, esepte si se lalwa ki di pou fè dediksyon yo.
Lè Siplemantè
Anjeneral, yon patwon ki pèmèt oswa mande yon anplwaye pou l travay plis pase 40 èdtan nan nenpòt ki semenn dwe peye anplwaye a yon fwa edmi lajan li touche nòmalman an, pou tout lè li travay anplis 40 èdtan.
Pa egzanp, si yon anplwaye resevwa 8 dola pou chak èdtan travay, lajan anplwaye a dwe touche pou lè siplemantè pral 12 dola pou chak èdtan travay. [8 dola (salè nòmal) + 4 dola (mwatye salè nòmal) = 12 dola (salè pou lè siplemantè)]
Lwa sou lè siplemantè nan Eta a gen yon lis 20 kategori travay kote yo pa di pou peye lè siplemantè.
Ou kapab gen dwa pou yo peye w pou lè siplemantè dapre lwa federal, menm si ou pa gen dwa pou yo peye w pou lè siplemantè dapre lwa Eta a. Pou plis enfòmasyon, kontakte Depatman Travay peyi Etazini [U.S. Department of Labor], nan adrès www.dol.gov oswa rele (617) 624-6700.
Peman Salè
Mo "Salè" a vle di peman pou lè travay, poubwa, peman pou vakans, peman pou jou ferye, ak pou komisyon, dapre sa Seksyon 148 la di.
Patwon dwe peye salè anplwaye anvan peryòd sa yo pase:
- Si anplwaye a travay 5 oswa 6 jou nan yon semenn fran, peman an dwe fèt anvan 6 jou pase depi yo fin travay pou lajan yo dwe touche a.
- Si anplwaye a travay 7 jou oswa mwens pase 5 jou nan yon semenn fran, peman an dwe fèt anvan 7 jou pase depi yo fin travay pou lajan yo dwe touche a.
Yo dwe peye anplwaye ki kite travay yo volontèman (kite/bay demisyon) tout sa yo dwe resevwa, nan jou peman regilye ki vini apre a. Si pa genyen yon jou peman regilye, sa dwe fèt anvan samdi ki vini apre a.
Yo dwe peye anplwaye ki pa kite travay yo volontèman (revoke/konpresyon) tout sa yo dwe resevwa nan jou yo di yo kite travay la.
Peman pou Prezans nan Travay
Si yon anplwaye: (1) dwe travay 3 èdtan oswa pi plis; (2) rive nan travay alè epi pare pou fè travay la; epi (3) ale avan lè travay nòmal li fini poutèt patwon an voye l tounen lakay li; nan ka sa yo, anplwaye a dwe touche pou 3 èdtan pou pi piti, avèk yon salè 8 dola pou chak èdtan travay pou pi piti.
Dispozisyon lwa sa a pa aplike pou òganizasyon charitab Lwa Fiskal Etazini [Internal Revenue Code] a rekonèt.
Tan pou Deplasman
Pa gen okenn peman ki dwe fèt pou tan deplasman nòmal, soti lakay pou rive nan travay. Men, si yo mande yon anplwaye ki travay nan you kote fiks pou l ale nan yon kote ki pa kote li travay nòmalman an, poutèt bezwen travay la, yo dwe peye anplwaye a pou tout tan deplasman ki anplis tan li ta pran pou l deplase nòmalman ant lakay li avèk travay la. Yo dwe peye yon anplwaye pou tout tan deplasman li, lè yo mande l oswa ba l lòd pou l soti yon kote pou ale nan yon lòt, apre jounen travay la koumanse oswa anvan l fini.
Fich Peman
Patwon yo dwe bay chak anplwaye, nan jou peman an, yon fich peman ki gen non patwon/konpayi a, non anplwaye a, dat chèk la (avèk jou, mwa, ak ane), kantite lè travay pandan peryòd peman an, salè pou chak èdtan travay, ak tout dediksyon pou peryòd la.
Anplwaye ki peye sou baz chak èdtan, dwe touche chak semenn oswa chak 2 semenn.
Patwon dwe fè anplwaye yo konnen sou papye, lè peryòd peman an pral chanje pou l vin chak 2 semenn pase pou l fèt chak semenn, epi yo dwe tann 90 jou pase pou pi piti anvan yo fè chanjman an.
Lwa sou Konje pou Okipe Zafè Pèsonèl
Gen kèk anplwaye ki kapab pran 24 èdtan antou pou konje san peye pandan nenpòt peryòd 12 mwa, pou yo kapab:
- Patisipe nan aktivite lekòl ki gen rapò dirèk avèk pwogrè lekòl pitit gason oswa pitit fi anplwaye a, tankou rankont avèk pwofesè, oswa entèvyou pou yon nouvo lekòl.
- Ale avèk pitit gason oswa pitit fi anplwaye a nan randevou regilye kay doktè oswa dantis, tankou egzamen jeneral oswa pran vaksen.
- Ale avèk yon granmoun ki nan fanmi anplwaye a nan randevou regilye kay doktè oswa dantis, oswa randevou pou lòt sèvis pwofesyonèl pou swen granmoun lan, tankou entèvyou nan sant pou retrèt oswa nan kay pou moun viv ansanm.
Anplwaye yo kalifye pou konje 24 èdtan an si: patwon yo gen 50 anplwaye pou pi piti; y ap travay nan kote sa a depi 12 mwa pou pi piti; epi, anplwaye a te travay pandan 1,250 èdtan, pou pi piti, pou patwon an pandan 12 mwa ki sot pase yo.
Dwa Anplwaye a pou Ale devan Lajistis
Anplwaye gen dwa pote yon aksyon prive devan lajistis kont patwon yo, pou tèt pa yo ak pou lòt anplwaye ki nan menm ka avèk yo, dapre lwa sou salè ak lè travay ki pi ba yo: M.G.L. chapit [chapter] 149, seksyon [sections] 27, 27F, 27G, 27H, 33E, 52D, 148, 148A, 148B, 150, 150C, 152, 152A, 159C, ak chapit 151, seksyon 1B, 19 ak 20.
Si anplwaye a genyen pwose a, li gen dwa resevwa peman pou tan li te travay, twa fwa valè domaj ak enterè, lajan avoka, ak lajan ki te depanse pou pwose a.
Pou tout enfraksyon kont seksyon 19 nan chapit 149 ak chapit 151, premye sa pou anplwaye fè se depoze yon plent nan Biwo Komisè Gouvènman an (epi tann 90 jou oswa pran pèmisyon Komisè Gouvènman an pou pote yon aksyon prive devan lajistis anvan peryòd 90 jou a pase) anvan yo depoze ka a nan tribinal. Tout aksyon devan lajistis dispozisyon sa yo kouvri, dwe depoze nan tribinal anvan 3 an pase depi enfraksyon an te fèt.
Pou enfraksyon kon chapit 151, seksyon 1B ak 20 (lwa sou Lè Siplemantè ak Salè Minimòm), anplwaye pa bezwen fè depozisyon nan Biwo Komisè Gouvènman, men yo dwe depoze ka yo nan tribinal anvan 2 an pase depi enfraksyon an.
Repo pou al Manje
Anplwaye ki travay pandan 6 èdtan san rete pou pi piti pa jou, gen dwa pran yon repo pandan 30 minit. Pandan tan repo pou al manje a, anplwaye pa dwe gen okenn travay pou yo fè epi yo dwe resevwa pèmisyon pou yo kapab deplase pou soti nan kote yo travay la.
Si yon anplwaye dakò pou l pa pran tan repo l la, li dwe touche pou tan li travay la.
Seksyon 101 kouvri esepsyon nan lwa sou repo pou al manje a.
Travay TimounM.G.L. c. 149, s. 56-105
Gen lwa espesyal ki kouvri travay moun ki pako rive laj 18 an. Lwa sa yo regle lè minè kapab travay epi yo defann pou minè travay nan kèk okipasyon ki gen danje ladan. Pou plis enfòmasyon sou lwa sa yo, ale nan www.mass.gov/ago/youthemployment oswa www.laborlowdown.com .
Pèmi pou Travay: Tout jenn moun ki pako rive laj 18 an dwe fè yon aplikasyon pou mande yon pèmi pou travay, epi resevwa yon pèmi pou travay anvan yo kòmanse yon nouvo travay. Pou plis enfòmasyon sou jan pou w jwenn yon pèmi pou travay, ale nan sit entènèt a Divizyon pou Sekirite nan Travay [Division of Occupational Safety], nan http://www.mass.gov/lwd/labor-standards/occupational-safety-and-health-statistics-program/.


text: 1Seyè a pale ak Jeremi sou zafè chechrès la, li di l’: 2-Peyi Jida nan gwo lapenn, lavil li yo ap depafini. Tout moun kouche atè ap plenn. Nan lavil Jerizalèm moun ap rele anmwe! 3Grannèg yo voye domestik yo al chache dlo. Lè yo rive nan sitèn yo, yo pa jwenn yon gout dlo. Yo tounen ak veso yo vid. Yo wont, yo pa konn sa pou yo di. Yo bouche figi yo. 4Tè a fann fann. Pa gen yon gout lapli. Abitan pa konn sa pou yo fè. Se men nan tèt. 5Nan jaden, kabrit yo met ba, lèfini, yo sove kite ti kabrit yo, paske pa gen zèb pou yo manje. 6Bourik mawon yo rete kanpe sou tèt ti mòn yo, y’ap pran fre tankou chen mawon. Je yo bouke, yo pa wè ladan yo, paske pa gen zèb pou yo manje. 7Pèp la ap rele nan pye Bondye, y’ap di: -Menm si sa nou fè a kont pou kondannen nou, ou menm, Seyè, fè kichòy pou sa ka sèvi yon lwanj pou ou non! Paske se pa ni de ni twa fwa nou vire do ba ou nan fè peche kont ou. 8Ou se tout espwa pèp Izrayèl la! Se ou ki delivre nou lè malè te pandye sou tèt nou. Poukisa ou aji tankou yon etranje, tankou yon vwayajè k’ap pase yon nwit ase nan peyi nou an? 9Poukisa w’ap fè tankou yon moun ki dekontwole, tankou yon sòlda ki pa gen kouraj pou fè anyen pou pesonn? Seyè, nou sèten ou la nan mitan nou. Se pèp ou nou ye. Tanpri, pa lage nou! 10Men sa Seyè a di pèp la: -Wi! Yo renmen al fè vakabon, yo pa ka ret an plas. M’ pa kontan ak yo. M’ap chonje tout mal yo fè, m’ap pini yo pou tout peche yo fè. 11Apre sa, Seyè a di m’ konsa: -Pa vin mande m’ pou m’ fè anyen pou pèp sa a. 12Yo te mèt fè jèn, mwen p’ap tande rèl yo. Yo te mèt ofri bèt pou boule pou mwen ansanm ak grenn jaden, se pa sa k’ap fè m’ kontan ak yo. Okontrè, mwen pral fè yo mouri nan lagè, nan grangou ak anba maladi. 13Lè sa a mwen di: -Bondye ki gen tout pouvwa a, ou konnen jan pwofèt yo ap plede di pèp la yo pa bezwen pè, p’ap gen lagè, grangou p’ap tonbe sou yo, paske ou te pwomèt y’ap toujou viv ak kè poze nan peyi a. 14Men, Seyè a reponn, li di m’ konsa: -Se pa vre sa pwofèt yo ap di a. Yo pran non m’ pou bay manti! Se pa kras mwen menm ki voye yo. Mwen pa ba yo ankenn lòd, mwen pa janm pale ak yo. Si yo fè vizyon, se pa mwen ki ba yo l’. Si yo di yo konnen sa ki pral rive, se manti. Se lide yo fè nan tèt yo konsa pou twonpe pèp la, se sa ase yo ka louvri bouch yo di. 15Se poutèt sa, men sa Seyè a di li pral fè pwofèt li pa t’ janm voye yo men ki pran non l’ pou di pèp la p’ap gen lagè ni grangou nan peyi a: Se nan lagè ak nan grangou tout pwofèt sa yo pral mouri! 16Moun yo t’ap bay mesaj sa yo pral fini menm jan an tou. Yo pral mouri nan lagè ak nan grangou, yo menm, madanm yo, pitit gason ak pitit fi yo. Yo pral jete kadav yo nan tout lari lavil Jerizalèm. P’ap gen pesonn pou antere yo. Se konsa m’ap fè yo peye mechanste yo. 17Men sa w’a di yo ankò: -Se pou je m’ koule dlo san rete lajounen kou lannwit, paske pèp mwen an tankou yon tifi ki pran gwo frakti, l’ap soufri rèd soufri. 18Lè m’ soti al nan jaden, mwen wè kadav moun yo touye nan lagè. Lè m’ antre nan lavil la, mwen wè moun ap mouri grangou! Pwofèt yo menm ansanm ak prèt yo ap mache nan tout peyi a, yo pa konn sa y’ap fè. 19Seyè, gen lè ou voye pèp Jida a jete nèt? Eske ou rayi moun mòn Siyon yo? Poukisa ou frape nou konsa jouk nou pa ka geri a? Nou t’ap tann ou vin delivre nou, anyen pa rive. Nou t’ap tann ou vin geri nou, ou fè nou pè pi rèd. 20Seyè, nou rekonèt nou antò. Nou rekonèt zansèt nou yo te fè sa ki mal. Wi, nou tout nou antò devan ou. 21Chonje ki moun ou ye, pa meprize nou! Jerizalèm, se la fotèy pouvwa ou la chita. Pa avili l’. Pa bliye pwomès ou yo. Pa kase kontra ou te fè ak nou an. 22Zidòl moun lòt nasyon yo pa vo anyen. Pa gen yonn ladan yo ki ka voye lapli. Syèl la pou kont pa l’ pa ka bay lapli. Se ou menm ki Seyè a, Bondye nou an! Se ou menm ki tout espwa nou, paske se ou menm ki fè tout bagay sa yo.


text: 1Abimelèk, pitit gason Jewoubaal ki te rele Jedeyon tou, ale lavil Sichèm kote frè menm manman avè l’ yo te rete. Li pale ak yo ansanm ak tout fanmi papa manman l’ yo, li di yo: 2-Tanpri, ale pale ak tout grannèg ki mèt lavil Sichèm yo. Mande yo si yo ta pito gen tout swasanndis pitit gason Jewoubaal yo pase yon sèl ladan yo pou chèf? Pa bliye, se bon fanmi san nou mwen ye! 3Se konsa tout fanmi manman Abimelèk yo mache pale ak tout grannèg ki mèt lavil Sichèm yo, yo mande yo menm bagay la. Tout moun te panche pou Abimelèk, paske yo t’ap di se ti fanmi yo li ye. 4Yo ba li swasanndis pyès ajan yo te pran nan tanp Baal-Berit la. Avèk lajan sa a, li lwe sèvis kèk vòryen ak kèk vakabon pou mache avè l’. 5L’ ale lakay papa l’ nan lavil Ofra, li touye tout swasanndis frè l’ yo, pitit Jewoubaal yo, anwo menm wòch la. Men, dènye pitit gason Jewoubaal la, Jotam, te kache. Se konsa li pa t’ mouri. 6Lè sa a, tout chèf ki nan lavil Sichèm yo ansanm ak tout moun Bèt Milo yo mete tèt yo ansanm, y’ al toupre pye bwadchenn repozwa ki kanpe nan lavil Sichèm lan, yo fè Abimelèk wa. 7Lè Jotam vin konn sa, l’ al kanpe sou tèt mòn Garizim lan, li pran pale byen fò pou tout moun tande, li di konsa: -Nou menm grannèg ki mèt lavil Sichèm yo, koute sa m’ap di nou. Apre sa, se pou Bondye koute sa nou menm nou pral di. 8Vwala yon jou, tout pyebwa yo pran desizyon chwazi yon wa pou mete alatèt yo. Yo di pye benzoliv la: Vin gouvènen nou non! 9Pye benzoliv la di yo: Nou ta vle mwen sispann bay lwil ki sèvi pou fè lwanj bondye yo ak lwanj lèzòm pou m’ al chèf sou tout pyebwa! 10Y’ al jwenn pye figfrans lan, yo di l’: Ou menm, pye figfrans, vin gouvènen nou non! 11Pye figfrans lan di yo: Nou ta vle mwen sispann bay bon ti fwi dous pou m’ ale chèf sou tout pyebwa! 12Lè sa a, yo di pye rezen an: Ou menm pye rezen, vin gouvènen nou non! 13Pye rezen an di yo: Nou ta vle mwen sispann bay diven ki fè kè bondye yo ak kè lèzòm kontan pou m’ al chèf sou tout pyebwa! 14Lè sa a, yo di pye pikan an: Ou menm pye pikan, vin gouvènen nou non! 15Pye pikan an di yo: Si nou soti tout bon vre pou nou fè m’ wa alatèt nou, enben, vini non. Vin mete kò nou nan lonbraj mwen. Si nou pa fè sa, gen yon sèl dife k’ap soti nan touf pikan an, l’ap boule nou tout, ata pye sèd peyi Liban yo! 16Koulye a, m’ap mande nou: Eske se tout bon vre epi ak tout kè nou nou mete Abimelèk wa pou gouvènen nou? Dapre nou, se yon bèl bagay nou fè la a pou Jewoubaal ak fanmi l’ yo? Eske se sa Jewoubaal merite apre sa li te fè pou nou? 17Chonje jan papa m’ te goumen pou nou, jan li te riske lavi l’ pou nou, pou l’ te ka delivre nou anba men moun Madyan yo. 18Epi pou jòdi a nou leve dèyè fanmi papa m’ yo. Nou touye swasanndis pitit gason l’ yo sou menm wòch la, epi nou pran Abimelèk, yon pitit gason li fè ak yonn nan sèvant li yo, nou mete l’ wa alatèt grannèg lavil Sichèm yo. Poukisa? Paske se fanmi nou li ye? 19Si se tout bon vre epi ak tout kè nou nou fè Jewoubaal ak fanmi l’ yo sa nou fè la a, enben, n’ap kontan avèk Abimelèk nou an. Li menm tou l’a kontan ak nou! 20Men, si se pa sa, se pou yon dife soti nan Abimelèk pou li boule dènye grannèg lavil Sichèm yo ak tout moun ki nan Bèt Milo. Se pou dife soti nan grannèg lavil Sichèm yo ak tout moun ki nan Kay-Ranble a pou l’ devore Abimelèk! 21Apre sa, Jotam kouri met deyò. L’ al kache lavil Beyè, paske li te pè Abimelèk, frè l’ la. 22Abimelèk gouvènen pèp Izrayèl la pandan twazan. 23Apre sa, Bondye mete yon sèl bouyay ant Abimelèk ak grannèg Sichèm yo, li fè grannèg Sichèm yo leve dèyè Abimelèk. 24Sa te rive konsa pou yo tout te ka peye sa yo te fè a: Abimèlèk pou masakre li te masakre swasanndis pitit gason Jewoubaal yo, grannèg lavil Sichèm yo pou ankouraje yo te ankouraje Abimelèk lè li t’ap touye frè l’ yo. 25Grannèg lavil Sichèm yo mete anbiskad sou tèt mòn yo ap veye Abimelèk. Moun ki nan anbiskad yo menm te rete ap vòlò tout moun ki t’ap pase sou chemen an bò kote yo. Abimelèk vin konn sa. 26Gaal, pitit gason Ebèd la, vin rive lavil Sichèm ansanm ak frè l’ yo. Grannèg lavil Sichèm yo fè msye konfyans. 27Y’ al nan jaden yo, yo keyi rezen nan jaden rezen yo, yo fè diven, yo fè fèt. Y’ al nan tanp bondye yo a, yo manje, yo bwè, epi yo bay Abimelèk kont madichon li. 28Gaal, pitit gason Ebèd la, di yo: -Kisa Abimelèk ye menm pou n’ap sèvi l’ konsa? Ki kalite moun ki gen nan lavil Sichèm la menm pou y’ap sèvi Abimelèk? Ki moun li ye? An! Pitit gason Jewoubaal la! Epi se nan men l’ Zeboul ap resevwa lòd? Poukisa pou n’ sèvi l’? Non! Se pou moun Sichèm yo respekte Amò, zansèt yo, se moun fanmi li pou yo sèvi. 29Pa mande Bondye se mwen ki te chèf pèp sa a! Mwen ta mete Abimelèk nan wòl li! Mwen ta di l’: Si ou gen yon gwo lame vre, soti non! Soti vin goumen! 30Zeboul te chèf lavil Sichèm. Lè li tande tout pawòl Gaal, pitit gason Ebèd la, te di yo, li fache anpil. 31Li voye mesaje an kachèt bò Abimelèk pou di l’ konsa: -Gaal, pitit gason Ebèd la, rive lavil Sichèm ansanm ak frè l’ yo. Y’ap moute tèt moun lavil la sou do ou pou yo pa kite ou antre. 32Men sa ou pral fè. Leve nan mitan lannwit ansanm ak tout moun ki avè ou yo, al kache nan tout bwa a. 33Nan maten, lè solèy fenk leve, w’a parèt, w’a tonbe sou lavil la pou atake l’. Lè Gaal ak moun li yo va soti vin kontre ak ou, w’a kraze l’ ak tout fòs ou. 34Se konsa, Abimelèk ak tout moun li yo leve lannwit, yo separe fè kat gwoup, y’ al kache andeyò limit lavil la. 35Gaal, pitit gason Ebèd la, soti, l’ al kanpe bò pòtay lavil la. Lè sa a, Abimelèk ak moun pa l’ yo soti nan kachèt yo. 36Lè Gaal wè moun yo, li di Zeboul konsa: -Gade. Men yon bann moun k’ap desann sot sou tèt mòn yo! Men, Zeboul di li: -Se pa anyen, monchè! Se lonbraj sou mòn yo ou pran pou moun! 37Gaal di l’ ankò: -Gade! Men yon bann moun k’ap desann Mòn Lonbrit latè a. Men yon lòt ankò k’ap vini sou chemen Pye Chenn moun k’ap li zetwal yo. 38Lè sa a, Zeboul di l’ konsa: -Kote bèl pawòl ki te nan bouch ou yo? Se pa ou ki t’ap mande ki moun Abimelèk ye konsa pou n’ap sèvi l’? Apa moun ou t’ap pase nan betiz yo? Soti non! Koulye a al goumen ak yo! 39Gaal pran devan, li mennen grannèg lavil Sichèm yo pou y’ al goumen ak Abimelèk. 40Men, lè Abimelèk mache sou li, Gaal pran kouri met deyò. Sòlda Abimelèk yo te blese anpil moun rive jouk devan pòtay lavil la. 41Apre sa, Abimelèk tounen lavil Awouma. Zeboul menm mete Gaal deyò ak tout frè l’ yo, kifè yo pa t’ kapab rete lavil Sichèm ankò. 42Nan denmen, moun lavil Sichèm yo fè lide soti al nan jaden. Yo vin di Abimelèk sa. 43Li pran moun li yo, li separe yo fè twa gwoup epi l’ al kache nan jaden yo. Lè li wè moun yo ap soti nan lavil la, li vare sou yo, li pran goumen ak yo, li touye yo. 44Abimelèk ak gwoup li a kouri devan, y’ al rete devan pòtay lavil la, pandan de lòt gwoup yo menm t’ap atake moun ki nan jaden yo, yo t’ap touye yo. 45Abimelèk goumen ak moun lavil la tout jounen an. Li pran lavil la pou li, li touye tout moun ki te ladan l’. Apre sa, li kraze lavil la ratè, epi li simen sèl sou tout anplasman lavil la. 46Lè tout grannèg ki rete nan gwo fò won Sichèm lan vin konn sa, yo antre al kache nan fò tanp Baal-Berit la. 47Y’ al di Abimelèk tout grannèg yo te sanble la. 48Lè sa a, Abimelèk moute sou mòn Zalmon avèk moun ki te avè l’ yo. Li pran yon rach li koupe yon branch bwa, li pran l’, li mete l’ sou zepòl li. Epi li di tout moun ki te avè l’ yo: -Nou wè sa m’ fè a, kouri vit! Al fè menm bagay la tou. 49Chak moun koupe yon branch bwa vre, epi yo pran mache dèyè Abimelèk. Yo anpile branch bwa yo nan pye fò a. Epi yo mete dife nan fò a ak tout moun yo ladan l’. Se konsa tout moun ki rete nan fò Sichèm lan mouri. Te gen mil (1.000) moun konsa, fanm ak gason, ki mouri. 50Apre sa, Abimelèk ale lavil Tebèz, li sènen l’ epi li pran l’. 51Te gen yon gwo fò won nan mitan lavil la. Tout moun, fanm kou gason, ansanm ak chèf yo, kouri al kache ladan l’. Yo fèmen tout pòt yo dèyè yo epi yo moute sou tèt fò a. 52Abimelèk rive jouk bò fò a. Li pwoche bò pòt la pou l’ te mete dife nan fò a. 53Men yon fanm lage yon wòl moulen sou tèt Abimelèk, li kraze zo bwa tèt li. 54Abimelèk rele jenn gason ki t’ap pote zam li yo, li di l’ konsa: -Rale nepe ou, touye m’. Mwen pa vle yo di se yon fanm ki touye m’. Se konsa jenn gason an pèse l’ pak an pak, epi li mouri. 55Lè moun pèp Izrayèl yo wè Abimelèk mouri, yo tout al lakay yo. 56Se konsa Bondye te fè Abimelèk peye pou krim li te fè kont fanmi papa l’ la, lè li te touye swasanndis frè l’ yo. 57Bondye te fè moun lavil Sichèm yo soufri pou mechanste yo te fè lòt moun soufri. Se konsa, madichon Jotam, pitit gason Jewoubaal la, te wè pou yo a rive yo vre.


text: 1Se yon chante Asaf. Bondye, poukisa ou lage nou nèt konsa? Poukisa ou an kolè konsa sou moun pa ou yo, sou mouton ki nan savann ou yo? 2Pa bliye pèp ou te chwazi depi nan tan lontan an, pèp ou te achte pou ou te fè yo tounen moun pa ou! Pa bliye mòn Siyon kote ou te chwazi pou rete a! 3vin wè sa ki rete apre ravaj la! Lènmi nou yo fin kraze dènye bagay nan kay ki apa pou ou a. 4Moun ki pa vle wè ou yo, yo kanpe nan mitan kote pèp ou konn reyini an, y’ap rele byen fò. Yo wete tou sa ki nan tanp lan, yo mete drapo pa yo. 5Yo tankou moun k’ap voye kout rach pou koupe pyebwa nan yon gwo rak. 6Yo kraze bout bèl panno bwa byen travay ki te nan tanp lan, anba kout rach ak kout mato. 7Yo mete dife nan kay ki apa pou ou a, yo derespekte kote yo fè sèvis pou ou a, yo kraze l’ vide atè. 8Nan kè yo yo te di: Ann kraze yo tout yon sèl kou! Yo boule tout kote ki te apa pou Bondye nan peyi a! 9Tout bèl bagay ki te nan tanp lan disparèt. Pa gen pwofèt ankò. Pesonn pa konnen kilè sa va chanje. 10Bondye, kilè moun k’ap pile nou anba pye yo va sispann joure? Gen lè lènmi yo p’ap janm gen respè pou non ou? 11Poukisa ou derefize ede nou? Poukisa ou rete kanpe ap gade, de bra ou kwaze? 12Men, Bondye, se ou ki wa nou depi nan tan lontan. Ou fè nou genyen anpil batay sou latè. 13Se avèk pouvwa ou ou te fann lanmè a. Se avè l’ ou te kraze tèt gwo bèt lanmè yo. 14Se ou ki kraze tèt levyatan an, lèfini, ou fè bèt k’ap viv nan dezè a manje l’. 15Ou te fè sous dlo pete, ou fè larivyè koule. Ou fe gwo larivyè rete konsa yo chèch. 16Ou fè lajounen, ou fè lannwit. Se ou ki mete lalin lan ak solèy la nan plas yo. 17Se ou ki fikse limit tè a. Se ou ki fè sezon chalè ak sezon fredi. 18Seyè, pa bliye jan lènmi ou yo ap pase ou nan rizib. Se yon bann moun san konprann ki pa gen respè pou non ou! 19Pa lage pèp ou nan men lènmi l’ yo tankou toutrèl devan malfini. Pa bliye moun pa ou yo ki nan mizè nèt. 20Chonje kontra ou te siyen avèk yo a! Paske, nan tout ti kwen peyi a, nan tout mòn yo se ansasen. 21Pa kite moun y’ap peze yo wont! Fè pou pòv malere yo ka fè lwanj ou. 22Leve non, Bondye! Defann kòz ou! Pa bliye jan moun fou sa yo ap joure ou tout lajounen! 23Pa bliye jan lènmi ou yo ap rele byen fò! Pa bliye jan moun ki pa vle wè ou yo ap fè eskandal san rete.


text: 1Ann konsidere lè Jezikri, Seyè nou an, va parèt pou l’ sanble nou ansanm bò kote li. Frè m’ yo, men sa m’ap mande nou: 2Pa kite pesonn twouble lespri nou fasil, ni fè nou pèdi tèt nou ak ankenn mesaj ki swadizan soti nan Bondye, ni ak ankenn bèl diskou, ni ak ankenn lèt mwen ta swadizan ekri nou, pou yo fè nou kwè jou Seyè a rive deja. 3Pa kite pesonn twonpe nou nan ankenn jan. Paske, anvan jou sa a rive, gen yon dènye revòlt kont Bondye ki pou fèt. Nou gen pou nou wè mechan ki deja kondannen pou disparèt la vini anvan. 4Mechan sa a ap kanpe, l’ap pran pozisyon kont tout bagay lèzòm ap sèvi, kont tout bagay lèzòm konsidere pou Bondye. La fè, la fè, jouk la antre nan tanp Bondye a, la chita, la fè tèt li pase pou Bondye. 5Nou pa chonje mwen te di nou sa lè m’ te lakay nou toujou? 6Men, gen yon bagay k’ap anpeche levènman sa yo rive koulye a. Nou konnen kisa li ye: Se sak fè, mechan an p’ap parèt anvan lè li. 7Wi, pouvwa mechan an deja ap travay anba chal. Men, anvan pou levènman sa yo rive, se pou moun k’ap ba l’ baryè a disparèt. 8Lè sa a, mechan an va parèt. Seyè Jezi va soufle ak bouch li sou li, la touye li. L’ap annik parèt nan tout pouvwa li pou l’ fini nèt ak li. 9Mechan an va vini ak tout pouvwa Satan an. Li va fè anpil mirak, anpil mèvèy ak anpil gwo siy pou bay manti. 10Li va fè tout kalite bagay mal pou twonpe moun k’ap pèdi tèt yo. Y’ap pèdi tèt yo paske yo pa asepte verite ki pou ta sove yo a, yo pa renmen li. 11Se poutèt sa, Bondye ap voye yon pouvwa k’ap travay pou egare yo pi rèd, pou yo sa kwè nan manti. 12Konsa, tout moun ki p’ap kwè nan verite a, ki te pran plezi yo nan fè lenjistis, yo tout pral kondannen. 13Se yon devwa pou mwen pou m’ pa janm sispann di Bondye mèsi pou nou, frè m’ yo, nou menm Seyè a renmen. Paske, Bondye chwazi nou pou nou ka premye moun ki pou delivre, gremesi pouvwa Sentespri ki fè nou tounen moun pa l’, paske nou kwè nan verite a. 14Gremesi bon nouvèl mwen te anonse nou an, Bondye chwazi nou pou nou ka resevwa pa nou nan lwanj ki pou Jezikri, Seyè nou an. 15Se sa ki fè, frè m’ yo, se pou nou kenbe fèm. Pa bliye tou sa nou te aprann nan bouch mwen ak nan lèt mwen an. 16M’ap lapriyè Jezikri, Seyè nou an, ansanm ak Bondye, Papa nou ki renmen nou, ki fè nou favè, ki ban nou yon kouraj ki p’ap janm febli ansanm ak yon bèl espwa. 17M’ap mande yo pou yo fòtifye kè nou, pou yo ban nou fòs kouraj pou nou fè tou sa ki byen, pou nou di tou sa ki byen.


text:
Ms Dacula Vampire abiye
Se konsa, you\\ te dès par lafyèv fèt lanmò epi ou bezwen san fot kostim anvan ou pou castle hanté Dracula\\ an pou viv ak vampires yo? Heureusement, you\\ te jwenn dènye sous orijinal la pompier bijou ak maquillage pwodwi ki pral gen tout vampire ou, se zanmi sorcières ak fantômes si you\\ aktyèlman te rankontre célèbre Dracula konte. Kanpe la nan foul la nan fèt la te fèt lanmò ane sa a e asire w ou montre al pote yonn nan sa vrèman sofistike, Gothique enspire costumes disponib nan madam Dracula - Vampire rad moute jwèt. Jis yo tcheke tout soti e te une you\\ te deside sou gagner, Et vampire kostim fè si ou koup la li moute ak yon Gothique composition, tou. Chwazi pou nèt nan òdinè pandan profiter year\\ sa a fèt lanmò pati ak accessorize a choisi teni ansanm ak chapo sofistike ou kèk mousseux bèl grenn pèl! Profitez!
Genyen
Li pa gen primée mega dè milyon lotri anpil moun, men li kenbe tout kat yo lè li voye malè pou jwe bèl nan mond lan de tras ak jaden ap bat vit vit! Li te London, Las Vegas, D.C. pou kapab fè konkirans nan tout kalite Olympique evènman kiyè. Li kapab di pou l' travay di peye, Et la se yon lis pou lontan de viktwa nan tan kap vini l! Mete se sou pye pou yo kite konpetisyon an nan pousyè a!
Minka Kelly selèb Maquillage
Minka Kelly se yon actrice Ameriken.Li te achte pou gwo prim. Se konsa, li ta renmen al prix montre ak beauté trè byen, men li pa konnen osijè de fè l'. Souple ede l' pou fason cheve nan tèt, pansman, koulè po bouch, etc.
Mistik Princess abiye
magique mezi pou yon kalite mistik prensès! Jwenn a pi Et konbinezon ak dirije peyi amwa a...
Byenveni nan BBDressup.com, se yon plezi nèt san abiye nan jwèt pou fi sit entènèt. Chak Et chak jou nou fonction 6 nouvo libre rad moute jwèt. sa se pwèske 40 nouvo filles jwèt pa semenn yo tout approprié pou nou odyans jenn gason. Nou pwèske ont abiye jwèt pou fi. Maryaj, mode, célébrités, prensès, contes, ak mermaid abiye jwèt pou sèlman bay non de twa. Boudis nou gen tou rad animal moute jwèt ak cuisine jwèt, jwèt VPN pou fi ak lis la va. Bon de tout, se sa tout nou fi jwèt yo nèt gratis, epi nou pa bezwen une connexion ou abònman yo. jis vini ak mache jan ou renmen tout de nou lib rad moute jwèt chak jou. Tanpri, tchyeke tounen souvan, jan nou toujou chanje e amelyore rad nou moute sit entènèt jwèt.
D' 2011-2012, tout dwa rezève. patrone pa Abiye jwèt


text:
Thursday, January 22, 2009
Etazini/Barack Obama : Yon prezidan nwa nan Kay Blanch meriken an
mèkredi 21 janvye 2009
(Read the original article here)
Pòtoprens, 21 janv. 09 [AlterPresse] --- Prezidan tou nèf peyi Etazini a, Barack Hussein Obama, antre nan pòs li, nan palè nasyonal ameriken an, jounen madi 20 janvye 2009 la, apre li fin ranpòte lamayòl nan eleksyon ki fèt nan dat 4 novanm 2008 la, dapre sa moun toupatou .sou latè te ka wè nan televizyon entènasyonal yo.
Barack Obama, ki se premye prezidan nwa nan listwa Etazini, te sèmante l ap respekte konstitisyon peyi l devan plis pase 2 milyon moun ki te mobilize pou asiste seremoni an.
Prezidan ameriken an te fè yon diskou 20 minit, kote li rekonèt ki jan defi, l ap jwenn sou chimen l yo, grav anpil
Gwo kriz peyi Etazini ap travèse jounen jodi a se rezilta iresponsablite ak gwo nanm yon latriye moun, dapre prezidan tounèf la ki fè konnen : eta ekonomi amerikèn lan ye a mande pou poze aksyon fèm epi ki rapid.
Barack Obama fè yon diskou ki pote lespwa. Li te manyen sitiyasyon lagè k ap vale teren nan peyi Irak ak Afganistan.
Madi swa 21 janvye 2009, prezidan Obama pran premye desizyon l an favè prizonye ki sou baz militè Gwanntanamo yo, sou teritwa Kiba.
Obama mande sispann, pou 120 jou, tout aktivite lajistis devan tribinal espesyal yo bay non tribinal esepsyon yo.
Yon desizyon jij militè Stephen Henley koumanse egzekite jounen mèkredi 21 janvye a, kote li sispann demach tande 5 prizonye yo te akize nan atak ki te fèt sou Etazini nan dat 11 sektanm 2001.
Barack Obama deja gen tan pale nan telefòn ak chèf teritwa Palestin nan, Mahmoud Abbas, kote li pwomèt li pral travay pou fè lapè tabli nan zon yo rele pwòch oryan an.
An Ayiti, si anpil moun te gen chans suiv devan televizyon yo seremoni enstalasyon Barack Obama a, anpil lòt te branche ti radyo yo pou te tande sa k t ap pase lakay blan meriken, kote yon nèg nwè rive prezidan premye pisans sou latè.
Nan Pòtoprens, yon gwoup sitwayen k ap mache dèyè Obama te menm fè chante yon mès aksyon gras pou salye enstalasyon prezidan tou nèf la nan Kay Blanch ameriken an.
Barack Obama se karantkatriyèm prezidan peyi Etazini.
Li ranplase nan pòs sa a George Walker Bush ki, apre 8 lane sou pouvwa, se youn nan prezidan ki plis pa gen bon repitasyon tèlman yo te wè l kom patizan kagè detan li te sou pouvwa ameriken an.
2 comments:
- sami said...
-
Hi Michael,
I appreciate your blog! I really wish I could read this entry... I don't suppose you have the time to paraphrase in English (or French) for me?
cheers,
sami
- January 23, 2009 at 2:42 PM
- Michael Deibert said...
-
Oh, would love to translate it, Sami, but deadlines for my own stories and such preclude the possibility at the moment. It is essentially just a Kreyol-language meditation on the Obama inauguration in "Etazini" (the United States). I try to post articles in Kreyol from time to time here to help increase the visibility of the language and, when I had more time on my hands, used to post to Kreyol-language discussion forums as well, just to keep in practice. It's a lovely, poetic language that is very worth learning.
I am glad you enjoy my blog!
A plus tard,
Michael
- January 23, 2009 at 5:35 PM


text:
Batonye lòd avoka yo nan Pòtoprens, Carlos Hercule, kritike pouvwa ekzekitif la ki, daprè li, pa montre li gen volonte pou l òganize eleksyon nan peyi a.
Jiris la fè konnen desizyon Platfòm Relijyon pou Lapè pran pou l wete kò l kòm fasilitatè nan negosyasyon sou pwosesis elektoral la, pral gen vove konsekans sou kredibilite pwosesis la ak suit negosyasyon sou fòmasyon enstitisyon ki rele “Kolèj Jesyon Tranzitwa Konsèy Elektoral Pèmanan an”.
Pandansetan negosyasyon ap kontinye konsènan 6 manm Kou Siperyè Pouvwa Jidisyè a (CSJP) : 3 ki prete sèman e ki an pòs deja, ak 3 lòt kap tann depa 3 premye yo pou yo menm kapab prete sèman. Malgre antant divès pati yo te jwenn nan dat 24 desanm 2012 la, negosyasyon sou fòmasyon konsèy elektoral la toujou nan enpas.
Klike sou ikonn agoch la pou koute yon entèvyou kolaboratè nou Jean-Pierre Leroy reyalize ak batonye lòd avoka Pòtoprens la, Mèt Carlos Hercule.


text: 1Moyiz te marye ak yon fanm peyi Etiopi. Miryam ak Arawon t’ap pale Moyiz mal sou sa. 2Yo t’ap di konsa: -Eske se sèlman Moyiz Seyè a te pran pou pale ak pèp la? Eske li pa konn pale ak nou pou pèp la tou? Seyè a tande sa yo t’ap di a. 3Men Moyiz se yon nonm ki pa t’ grandizè. pa t’ gen pase l’ sou latè. 4Seyè a rete konsa li pale ak Moyiz, Arawon ak Miryam, li di yo: -Nou twa sa yo, soti non. Ale nan Tant Randevou a. Yo twa a ale vre. 5Seyè a desann nan yon gwo nwaj ki te gen fòm yon poto. Li kanpe nan papòt tant lan, li rele Arawon ak Miryam ki pwoche vin jwenn li. 6Li di yo konsa: -Tande byen sa m’ap di nou la a. Lè gen yon pwofèt nan mitan nou, se nan vizyon mwen fè l’ wè mwen, se nan rèv mwen pale avè l’. 7Men, se pa menm bagay la ak Moyiz, sèvitè m’ lan. Li se sèl moun mwen fè konfyans nan mitan tout pèp la. 8Mwen pale avè l’ aklè, mwen pa ba li parabòl. Mwen fè l’ wè mwen. Ki jan nou fè penmèt nou pale Moyiz, sèvitè m’ lan, mal? 9Seyè a te fè yon sèl fache sou yo, epi l’ ale. 10Nwaj la leve anwo tant lan, l’ ale. Menm lè a, yon sèl maladi tonbe sou Miryam: tout po kò l’ vin blanch kou koton. Arawon gade Miryam, li wè Miryam te kouvri ak bouton sou tout po li. 11Arawon di Moyiz konsa: -Tanpri, mèt mwen. Pa kite nou peye pou sa nou fè a. Tèt nou pa t’ la! 12Tanpri, pa kite Miryam tounen tankou yon tibebe ki fèt tou mouri ak tout mwatye nan kò l’ manje. 13Se konsa, Moyiz rele nan pye Bondye, li di l’ konsa: -Bondye, tanpri, geri l’ non! 14Men, Seyè a di Moyiz: -Si se te papa l’ ki te krache nan figi l’, li t’ap blije pote wont la pandan sèt jou, pa vre? Enben, se pou yo fèmen l’ pou kont li pandan sèt jou yon kote andeyò limit kan an. Apre sa, y’a kite l’ tounen. 15Yo fèmen Miryam pou kont li pandan sèt jou yon kote andeyò limit kan an. Pèp la pa t’ leve pati toutotan yo pa t’ kite Miryam tounen nan kan an ankò. 16Apre sa, pèp la kite Azewòt kote yo te ye a, yo pati al moute tant yo nan dezè Paran an.


text:
Vis Prezidan Edmonson sipòte Pwojè Rekonstwi Lespwa pou Ayiti
Vis Prezidan Audrey M. Edmonson rejwenn kolèg li Komisyonè Jean Monestime nan Sun Life Stadium jou 14 oktòb 2012 pou ede Miami Dolphins prezante yon chèk bay Little Haiti Optimist Club ak Project Medishare,-Rekonstwi Lespwa pou Ayiti, yon òganizasyon ki pa pou pwofi fonde an 1994 pa Dr. Barth Green ak Dr. Arthur Fournier de University of Miami Miller School of Medicine. Se yon òganizasyon ki konsakre li a pataje resous imèn ak teknik ak patnè Ayisyen li yo nan yon misyon pou mete swen medikal bon kalite ak sèvis devlopman disponib pou tout moun.


text:
SafeLink se liy telefòn gratis ki mache 24 sou 24 pou pwoblèm vyolans domestik ki kouvri tout Eta Massachusetts la epi se Casa Myrna ki opere li. Sipòtè nan liy SafeLink yo pale plizyè lang, epitou yo gen aksè nan yon sèvis tradiksyon ki kapab ofri tradiksyon nan plis pase 130 lang. Tout kout fil ki fèt nan SafeLink yo gratis, konfidansyèl ak anonim.
Safelink se yon resous pou nenpòt moun ki afekte nan vyolans domestik. Se yon moun ki antrene kap reponn chak apèl yo. Moun sa a ofri sipò san paspouki, asistans avèk planifikasyon pou sekirite ak enfòmasyon sou resous apwopriye. Teknoloji dènye modèl SafeLink la pèmèt sipòtè a reponn kout fil ou a pou kite ou rete sou liy lan pandan l ap konekte ou avèk yon pwogram refij ki nan zòn ou an. Sa pèmèt moun ki rele epi ki an danje yo jwenn èd avèk yon sèl kout fil, san li pa bezwen fè plizyè kout fil nan diferan pwogram refij ki toupatou nan eta a. Pa gen pwoblèm pou rele SafeLink si ou senpleman bezwen pale osijè sitiyasyon ou -- ou pa bezwen chèche yon espas pou refij.
Nimewo SafeLink se (877) 785-2020. Si ou se yon moun ki gen pwoblèm pou tande, tanpri rele nimewo TTY SafeLink nan (877) 521-2601.
Sèvis Nou Ofri
- Planifikasyon pou Sekirite – moun ki viktim vyolans domestik yo aprann fason yo menm ak fanmi yo kapab rete an sekirite
- Sipò pandan y ap koute yo – nou ofri yon espas pwoteje kote pou pale sou sa kap pase nan relasyon ou a
- Koneksyon dirèk nan pwogram refij pou vyolans nan kay toupatou nan Massachusetts Rekòmandasyon nan sèvis kont vyolans domestik ak nan sèvis kominotè
- Sipò ak resous pou nenpòt moun ki konsène sou yon moun ki viktim vyolans domestik
English
Español
Portugues


text: 1Sa m’ap di nou la a, se vre wi: Moun ki pa pase nan pòt la pou antre nan pak mouton an, men ki eskalade lantouraj la pou antre nan pak la yon lòt kote, moun sa a se yon vòlè, yon piyajè. 2Men, moun ki pase nan pòt la, se gadò mouton yo li ye. 3Moun k’ap veye pòt la louvri l’ pou li. Tout mouton yo rekonèt vwa li. Li rele tout mouton l’ yo, li ba yo chak non yo, li mennen yo deyò. 4Lè li fin fè yo tout soti, li mache devan yo; tout mouton yo swiv li paske yo konnen vwa li. 5Men, yo p’ap swiv yon moun yo pa konnen. Okontrè, y’ap kouri byen lwen pou li paske yo pa rekonèt vwa li. 6Jezi di yo parabòl sa a, men yo pa t’ konprann sa l’ te vle di yo. 7Jezi di yo ankò: Sa m’ap di nou la a, se vre wi: Mwen se pòt pak mouton yo. 8Tout moun ki te vin anvan m’ yo, se yon bann vòlè ak piyajè yo te ye. Men, mouton yo pa t’ koute yo. 9Se mwen menm ki pòt la. Moun ki pase nan mwen pou antre, la sove. La antre, la soti, la jwenn manje pou l’ manje. 10Lè vòlè a vini, se vòlò li vin vòlò, se touye li vin touye, se detwi li vin detwi, se sa ase li vin fè. Mwen menm, mwen vin pou moun ka gen lavi, epi pou yo genyen l’ an kantite. 11Se mwen menm ki bon gadò mouton yo. Bon gadò a ap bay lavi l’ pou mouton l’ yo. 12Yon nonm k’ap fè yon djòb, se pa yon gadò li ye. Mouton yo pa pou li. Lè l’ wè bèt nan bwa ap vini, li kouri kite mouton yo, li met deyò. Lèkonsa, bèt nan bwa a pran mouton yo pote ale, li gaye yo. 13Nonm lan met deyò paske se yon djòb l’ap fè. Ki mele l’ ak mouton yo? 14-(we vèsè pwochen) 15Mwen menm, mwen se gadò mouton yo. Papa a konnen m’, mwen konn Papa a. Konsa tou, mwen konnen mouton m’ yo. Yo menm tou yo konnen mwen. 16Mwen gen anpil lòt mouton ki pa nan pak sa a. Mwen gen pou m’ mennen yo tou. Y’a tande vwa mwen. Lè sa a, va gen yon sèl bann mouton ak yon sèl gadò. 17Papa a renmen m’, paske m’ap bay lavi m’ pou m’ ka resevwa l’ ankò. 18Pesonn pa ka wete lavi m’, se mwen menm ki bay li paske mwen vle. Mwen gen pouvwa pou m’ bay li, mwen gen pouvwa pou m’ resevwa l’ ankò. Se sa menm Papa a te ban m’ lòd fè. 19Te vin gen yon lòt kont nan mitan jwif yo sou pawòl sa yo. 20Anpil jwif t’ap di: Li gen yon move lespri sou li! Li fou! Sa n’ bezwen pèdi tan n’ ap koute yon nonm konsa fè? 21Gen lòt ki t’ap di: Yon moun ki gen move lespri sou li pa ta pale konsa. Eske move lespri kapab louvri je avèg? 22Se te nan mitan sezon fredi. Yo t’ap fete fèt Dedikas la nan lavil Jerizalèm. 23Jezi t’ap ale vini anba Galeri Salomon an nan tanp lan. 24Jwif yo sanble bò kote l’, yo di l’ konsa: Kilè wa wete nou nan doutans sa a? Si ou se Kris la, di nou sa kare kare. 25Jezi reponn yo: Mwen deja di nou sa, nou pa vle kwè mwen. Bagay m’ap fè yo, se avèk otorite Papa m’ m’ap fè yo. Yo pale pou mwen. 26Men, nou pa kwè paske nou pa fè pati mouton m’ yo. 27Mouton m’ yo koute vwa m’, mwen konnen yo epi yo swiv mwen. 28Mwen ba yo lavi ki p’ap janm fini an. Yo p’ap janm peri, pesonn p’ap janmn ka rache yo nan men mwen. 29Sa Papa m’ ban mwen an pi gran pase tout. Pesonn pa ka rache anyen ki nan men Papa a. 30Mwen menm ak Papa m’, nou fè yon sèl. 31Jwif yo ranmase wòch pou kalonnen li. 32Lè sa a, Jezi di yo: Avèk pouvwa Papa a mwen fè anpil bon bagay nan mitan nou. Manyè di m’ pou kilès ladan yo nou vle touye m’ ak kout wòch la? 33Jwif yo reponn li: Se pa pou okenn bon bagay nou vle touye ou ak kout wòch. Men, se paske w’ap pale mal sou Bondye. Se moun ou ye, epi w’ap chache pase pou Bondye. 34Jezi reponn yo: Dapre sa ki ekri nan lalwa nou an, Bondye te di: Se bondye nou ye. 35Nou konnen sa Liv la di, li di l’ nèt. Tout moun ki resevwa pawòl Bondye, se bondye yo ye. 36Mwen menm menm, se Bondye ki te mete m’ apa pou li, se li ki voye m’ sou latè. Ki jan nou ka di m’ap pale Bondye mal lè m’ di se pitit Bondye mwen ye? 37Si m’ pa fè travay Papa m’ ban m’ fè a, nou pa bezwen kwè mwen. 38Men, si mwen fè l’, menm si nou pa ta vle kwè nan mwen, omwens kwè nan travay m’ap fè a. Konsa, nou ta tou konnen Papa a nan mwen, mwen nan Papa a. 39Yo t’ap chache ankò pou yo te arete l’, men li chape anba men yo. 40Jezi tounen ankò lòt bò larivyè Jouden kote Jan te konn batize a. Li rete la. 41Anpil moun te vin jwenn li. Yo t’ap di: Jan pa t’ fè okenn mirak, men tou sa li te di nou sou nonm sa a, se te vre wi. 42Anpil moun la te kwè nan Jezi.